Муҳаббат ҳақида — У ким, бу нима — QOMUS.INFO\nQOMUS.INFO > М ҳарфи > МУҲАББАТ\nМУҲАББАТ, севг и — 1) бирор шахсга ёки кишилар гуруҳига, ғояга ёки амалий фаолиятга нисбатан ин-тим ва кучли туйғу. Нафратнинг акси. Шахс ички дунёсининг энг эркин ифодаси сифатида юзага келади. Муҳаббат туйғусининг улуғворлиги ва мураккаблиги шундаки, унда биологик ва маънавий, шахсий ва ижтимоий, ин-тим ва умумий ҳолатлар бамисоли бир нуқтага тўпланади.\nИжтимоий фикрлар тарихида Муҳаббатга турлича маъно берилган. Юнонистонда Муҳаббатни кишилар ва табиат устидан ҳукмронлик қилувчи афсонавий куч деб тушунганлар, натижада Муҳаббат худоси — Эрот (Эрос) ҳақида тасаввурлар вужудга келган. Эмпедокл М. оламни — инсонлар ва табиат ҳодисаларини уюштириб, бирлаштириб турувчи омил деб қараган, Платон М. ни 2 турга — миссий Муҳаббат ва ақлий Муҳаббатга ажратади. Унинг фикрича, ҳиссий Муҳаббат ташқи гўзалликни ҳис қилишдан ҳосил бўлади ва Муҳаббатнинг қуйи босқичини ташкил этади. Ақлий Муҳаббат эса гўзалликни кенг маъ-нода — ахлоқий-эстетик, илмий тушунишдан пайдо бўлади. У аклий (маънавий) Муҳаббатни устун қўяди.\nЎрта Осиё мутафаккирлари ҳам Муҳаббат масаласига катта эътибор берганлар. Улар инсонлар орасидаги, жумладан, эркак ва аёл орасидаги Муҳаббатни юксак муносабат деб тушунишган. Ибн Сино М. ҳақида махсус илмий асар ёзгани маълум. Юсуф Хос Ҳожиб назарида, Муҳаббат мустаҳкам оилавий турмуш, ижтимоий такомилнинг заминидир. Лутфий фикрича, Муҳаббат инсонни қадрлаш, садоқат ва вафодорлик билан чамбарчас боғлиқ.. Алишер Навоий М. ни 3 турга: эркак билан аёл никоҳида амалга ошадиган жинсий Муҳаббатга, умуман инсонлар ўртасидаги муносабатларда намоён бўладиган Муҳаббатга, Аллоҳга бўлган Муҳаббатга ажратади. Европада Муҳаббат муҳим ижтимоий ҳиссиёт сифатида табиатни ўрганишга, шахснинг гармоник такомилига хизмат қилувчи куч сифатида талқин қилинди. 3. Фрейд М. ни физиологик инстинкт деб билли ва ота-оналик, фарзандлик меҳри ҳам шу инстинктнинг айрим кўриниши деб ҳисоблади.\nСевги, меҳр, садоқат даражасидаги Муҳаббат одамлар ва ҳайвонларнинг генетик дастурида мавжуд бўлган биологик ҳодиса сифатида ўзидан авлод қолдириш, уни ҳаётга тайёрлашга қаратилган кучли ҳис-туйғунинг намоён бўлишидир. Бу, ҳайвонда ҳам, одамда ҳам ўз зўрриётини сақлаб қолишга қаратилган эхтиросли эҳтиёжларни жинсий муносабатлар шаклида юзага чиқаради. Муҳаббат фақат 2 жинснинг бирлашишига бўлган кучли эҳтиросдан иборат бўлибгина қолмай, айни чоғда у одамнинг ота-онаси, қариндош-уруғлари, яқин кишилари, дўстлари, қўни-қўшнилари, ўқув ва меҳнат жамоалари, ўз халқи ва Ватани ҳамда умуман башарият билан руҳан яқинлашишнинг кучли воситаси ҳамдир. Муҳаббат туфайли индивид гўзал феъл-авторни, хулқни ўзида гавдалантириб, муайян жамоа ва жамият олдида юксак қадр топади, бошқаларда ўзига нисбатан самимий меҳр-оқибатни уйғота олади. Шунинг учун ҳам билиш назариясида Муҳаббат олам ва одам муносабатларини англаш жараенининг бошланиши ва шарт-шароити ҳам ҳисобланади. Одам оламни, ўзини кур-шаган табиий ва ижтимоий муҳитни уларга бўлган Муҳаббати даражасида англайди. Муҳаббат одамлар ва нарсалар моҳиятини билиб олиш учун ақлга йўл очади, қоронғу дунёни ёруғ этади, эзгуликни ёвузликдан, ростни ёлғондан фарқлаш мезони сифатида ҳам намоён бўлади. Муҳаббат одамларни, турли жамоаларни, халқларни, миллатларни бир-бирига яқинлаштиради. Муҳаббат бор жойда мураккаб муаммолар ҳам осонликча ҳал бўлади, ҳатто урушларга, жанжалларга ўрин қолмайди. Шунинг учун ҳам бир гуруҳ файласуфлар инсоният тарихида Муҳаббат динини яратиш орқали халқларни, одамларни бирлаштириш, ҳамкорҳамна-фас қилиш мумкин, деган ғояни ҳам ишлаб чиққанлар.\nФантехника инқилоби шитоб билан давом этаётган, инсонга ирода ва индивидуал эрк бериш орқали ижтимоий тараққиётни тезлаштириш ва бинобарин, энг қулай турмуш шароитини вужудга келтириш мумкинлиги аён бўлган ҳоз. даврда анъанавий турмуш тарзи издан чиқиб, янги замонга монанд келадиган ҳаёт тарзи ҳали шаклланиб улгурганича йўқ. Бундай шаро-итда одамлардаги Муҳаббат ҳис-туйғулари сийқалашиб, дағаллашиб бораётгани, якка никоҳликка асосланган оилаларнинг қадрсизланиши (айниқса, Ғарбда) натижасида чинакам Муҳаббатга путур етаётгани ҳам кузатилмоқда.\n2) Тасаввуфда Аллоҳга етишиш («ҳақиқатга эришиш»)нинг асосий воситаси. Ахмад Яссавий, Сулаймон Боқирғоний, Сўфи Оллоёр ва ш. к. шоирлар шеърларида инсонни бу дунёга эмас, Аллоҳга Муҳаббат қўйишга чақиради. Яссавий фикрича, киши бутун ҳаётини Аллоҳга, илоҳий Муҳаббатга бағишлаши керак, ҳаётнинг моҳияти Аллоҳ — «ҳақиқат»га эришишдир. Аллоҳдан ўзгага бўлган Муҳаббат соликлар назарида мажозий Муҳаббат саналган. Тасаввуфона битилган ғазал ва шеърларда мажозий Муҳаббат орқали ҳақиқий Муҳаббат тараннум этилади.


Полвонларимиз – ғолиб! – Сурхон тонги\nБош саҳифа / Спорт / Полвонларимиз – ғолиб!\nПолвонларимиз – ғолиб!\nИюн 15, 2019\tСпорт Изоҳ қолдириш 697 Кўрилди\nБухоро шаҳрида Президентимиз соврини учун Баҳовуддин Нақшбанд хотирасига бағишлаб ўтказилган I халқаро турнирда вилоятимиздан 10 нафар спортчи иштирок этди. Уч қитъа полвонлари қатнашаган халқаро турнирда воҳамиз полвонлари 4 та олтин, 2 та бронза медалини қўлга киритганидан хабарингиз бўлса керак.\nШуни айтиш керакки, 20 га яқин давлатнинг кучли полвонлари гиламга тушган халқаро мусобақада 7 та вазн тоифасида эркаклар ҳамда 3 вазн тоифасида хотин-қизлар ўртасида кескин беллашувлар бўлиб ўтди. Ниҳоят, воҳамиз спортчилари Гулнора Сулаймонова, Шермуҳаммад Жандриев, Ўрол Содиқов, Осиё ва жаҳон чемпиони Муҳсин Ҳисомиддиновлар барча рақибларини енгиб, олтин медални қўлга киритишди. Шунингдек, Зарнигор Одилова 63 килограмм, Элбек Абдуллаев эса 100 килограмм вазнли полвонлар баҳсида бронза медали соҳибига айланишди.\nУмумжамоа ҳисобида 1-ўринни эгаллаб, мамлакатимиз шарафини муносиб ҳимоя қилган воҳамиз спортчиларини вилоят ҳокими Тўра Боболов қабул қилиб, уларни эришган ютуқлари билан самимий табриклади. Ғолиб спортчиларга вилоят ҳокимлигининг эсдалик совғалари спорт федерациялари мутасаддилари, мураббийлари ва спортчиларнинг ота-оналари ҳузурида тантанали равишда топширилди.\nТэгларБаҳовуддин Нақшбанд полвон халқаро турнир\nОлдинги Вилоят Кенгаши сессияси\nКейинги ТАНИШИНГ: “Йилнинг энг яхши фан ўқитувчиси”


Гиёҳванд модда олиб ўтишга уринган – Сурхон тонги\nБош саҳифа / Жамият / Гиёҳванд модда олиб ўтишга уринган\nОктябр 13, 2018\tЖамият Изоҳ қолдириш 525 Кўрилди\nАфғонистон фуқароси қўлга олинди\nАфғонистон Ислом Республикаси фуқароси, Қундуз провинциясида 1983 йилда туғилган Муҳаммадсодиқ Рўзигелди ўғли белгиланган тартибни бузиб, ноқонуний чет элга чиқиш ва Ўзбекистон Республикасига киришга шунингдек, чегарадан кўп миқдорда гиёҳвандлик моддаларини олиб ўтишга уринди.\nУ афғонистонлик шериклари билан биргаликда 20 килограмм “Опий” гиёҳвандлик моддасини қайиқ орқали Амударёдан ўтказиб, дарё қирғоғида кутиб турган мижозига сотмоқчи бўлган. Тергов жараёнида маълум бўлишича, у Қундуз вилоятининг Дашти Арчи уезди, Мулла қули аҳоли масканида хотини ва бир нафар фарзанди билан яшаб келган. Маълумоти йўқ. Камбағаллик туфайли Мозори Шарифда иш излаб юриб, “Раис” исмли шахс га дуч келади. “Раис” унга Ўзбекистон чегарасида гиёҳвандлик моддасини мижоз кутиб турганлигини, Соли ва Ризо исмли шериклари билан биргаликда дарёдан ўтиб, 5 минг АҚШ долларига маҳсулотни сотиб келишларини, эвазига хизмат ҳақи сифатида 80 АҚШ доллари беришини билдиради. Белгиланган тунда у дарёдан ўтиб, Ўзбекистон томонидаги қирғоғига яқинлашганда, ҳуқуқни муҳофаза қилувчи органлар томонидан қўлга олинди. Жиноятчининг айтишича, тезкор тадбир пайтида шериклари уни ташлаб қочиб кетган. Унинг ёнидан 20 килограмм 600 грамм миқдорида “Опий” моддаси ҳамда 0,41 грамм ўзи истеъмол қилиб келган “Гашиш” гиёҳвандлик моддаси топилди. Муҳаммадсодиқ Рўзигелди ўғли Ўзбекистон Республикаси Жиноят кодексининг тегишли моддаларида назарда тутилган жиноятларни содир этганликда айбдор деб топилиб, 16 йилга озодликдан маҳрум қилиш жазоси тайинланди.\nОлдинги Соҳибкорлар улуши\nКейинги Тараққиётдан орқада қолган таълим


Сергей Лушчан: “Сафардаги дуранг ҳам қониқарли натижа ” – "Сўғдиёна" футбол клуби расмий сайти\nPepsi Суперлига 28-турида “Сўғдиёна” Навоийда “Қизилқум”га қарши баҳс олиб борди ва дуранг (2:2 ) ҳисобини қайд этди. Ўйиндан сўнг “Сўғдиёна” бош мураббийи Сергей Лушчан ўйин борасида ўз фикрлари билан ўртоқлашди.\n– “Қизилқум” га қарши ўйнаш доимо қийин. Жамоа таркибида тажрибали футболчилар йиғилган. Қарши хужумлардан унумли фойдалана олмадик. Қийинчилик билан бўлсада мағлубиятдан қутулиб қолдик. Ортга йўлимиз йўқ. Ҳар бир очко олтингга тенг. Агар йигитлар манашундай ўйинни намойиш қилишда давом этишса ўйлайманки кейинги учрашувларда имкониятларимиз бор.\nБугун таркибда ўзгариш қилдик. Санжар Рашидов, Ихтиёр Тошпўлатов, Дарвидас Сернаслар захирада қолдирилди. Улар кучли жиҳатларга эга бўлса-да ,ўйиндан келиб чиққан ҳолда ротация қилишга қарор қилдик ва ёшларга имкон бердик. Элёр сафга қайтди ва биз бундан хурсандмиз. Ҳа кейинги ўйинни Шохруз Норхонов ўтказиб юборади. Шохруз жуда кучли футболчи, жамоа лидери лекин на илож. Етакчи жамоалар ҳам ўз етакчисисиз ўйинни қўраётганини кузатаяпмиз- lдейди тажрибали мураббий\nPrevious Article“ҚИЗИЛҚУМ” – “СЎҒДИЁНА” 2:2\nNext Article«Сўғдиёна-W» нинг ярим финалдаги рақиби маълум!


Фиқҳ Қуръони карим Суннати набавийа Ислом ва иймон Долзарб мавзу Фиҳқ илми Ислом фиқҳ академияси Фиқҳий мазҳаблар Фиқҳий истилоҳлар Усулул Фиқҳ Дарслар Видеолар Аудио Ибодат Тоҳарат ва поклик Намоз Закот Рўза ва Рамазон Ҳаж – умра Турли масалалар Дуо Қурбонлик ва ақийқа Таъқиқ ва рухсатлар Таомлар Либослар Сўйишлар Гуноҳлар Аёлларга оид ҳукмлар Ҳаром ва ҳалол касблар Сафар Майиит Молиявий муомалалар Савдо ва тижорат Рибо Қарз Фароиз Бошқа муомала турлари Оила ва турмуш Никоҳ ва талоқ Эр ва хотиннинг вазифалари Фарзанд тарбияси Искать... Категория: Закот Уй, улов, асбоб-ускуналарнинг закоти\nАвтор: Фиқҳ.Уз Опубликовано 18 Июнь 2016 Печать E-mail Савол: Бир кишининг ўзи яшаб турган уйидан бошқа уйи бўлса, уйнинг қийматидан закот чиқариладими?Жавоб: وَلَيْسَ فِي دُورِ السُّكْنَى وَثِيَابِ الْبَدَنِ وَأَثَاثِ الْمَنَازِلِ وَدَوَابِّ الرُّكُوبِ وَعَبِيدِ الْخِدْمَةِ وَسِلَاحِ الِاسْتِعْمَالِ زَكَاةٌ لِأَنَّهَا مَشْغُولَةٌ بِحَوَائِجِهِ الْأَصْلِيَّةِ “Яшаб турган ховлиси, устидаги кийими, уй жиҳозлари, уловлар, хизматкорлар, иш қуролларида закот йўқ. Чунки, улар аслий ҳожатлари ҳисобланади” (Жавҳаратун наййира).\nКатегория: Закот Фитр садақаси Автор: Фиқҳ.Уз Опубликовано 22 Апрель 2014 Печать E-mail Фитр садақаси ва унинг оxирги вақтиФитр садақаси: 2 – ҳижрий санада жорий бўлган. Бошқа садақалар молдан қилинса, бу садақа киши бошидан қилинади.\nКатегория: Закот Ушр ва ошир, xирож масалалари\nАвтор: Фиқҳ.Уз Опубликовано 22 Апрель 2014 Печать E-mail Ерлар 2 га бўлинади: 1-Ушр ерлари ва 2 – Xирож ерлари. Аввало ушр ҳақида сўз юритамиз. Аллоҳ Анъом сураси, 141 – оятида, шундай марҳамат қилган.\nКатегория: Закот Закотга оид савол-жавоблар\nАвтор: Фиқҳ.Уз Опубликовано 21 Апрель 2014 Печать E-mail Савол: Қарзга берилган маблағларнинг закоти кимга вожиб бўлади?Жавоб: Усулий қоида шуки, берилган қарзнинг закоти қарз берувчи зиммасига лозим бўлади. Қарз олувчига эмас.\nКатегория: Закот Закот\nАвтор: Фиқҳ.Уз Опубликовано 21 Апрель 2014 Печать E-mail “Закот” сўзи луғатда “поклик” ва “ўсиш” маъноларини билдиради. Закот берган кишининг моли покланади. Закот бермаган кишининг моли эса ичида закотга ҳақдорларнинг моли ҳам аралашган мол сифатида нопок бўлиб туради. Қачон закотини берса покланади, бўлмаса, йўқ. Закоти берилган молга барака киради, у шунингдек, кўпайиб ўсади. Шунда ўсиш маъносини ўзида акс эттирган бўлади.Шаръий истилоҳда:


http://karinform.uz/ > Баспа ушын > «Тонировка» ушын рухсатнаманы арзанлаў алыў имканияты пайда болды\nhttp://karinform.uz > Ja'miyet > «Тонировка» ушын рухсатнаманы арзанлаў алыў имканияты пайда болды\nБирден-бир интерактив мәмлекетлик хызметлер порталында (my.gov.uz) «Автотранспорт қураллары айналарының реңин өзгертиўге рухсатнама алыў» хызмети енгизилди.\nБуннан былай пуқаралар автотранспорт айналарының реңин өзгертиў ушын рухсатнаманы онлайн алып, 10 процентлик шегирмеге де ийе болады. Бул арқалы «тонировка»ның баҳасы артқы қаптал айналар ушын 135 мың сум (юридикалық тәреплер ушын 270 мың сум), алдынғы ҳәм артқы қаптал айналар ушын болса 1 миллион 300 мың сумға арзанлайды.\nХызметтиң және бир әҳмийетли тәрепи, төлем төлеп болынғаннан соң узағы менен 2 саат ишинде пуқараның Бирден-бир порталдағы жеке кабинетине электрон көринистеги QR-кодлы сертификат, яғный рухсатнама келип түседи. Оны қәлеген ўақытта жүклеп алыў мүмкин.\nТранспорт басқарыўшыларға және бир қолайлы тәрепи, енди автотранспорт айнасына СТИКЕР мәжбүрий түрде жабыстырылмайды.\nСондай-ақ, айналардың реңин өзгертиўге берилген рухсатнаманы қайта рәсмийлестириў (автотранспорт қуралының мүлк ийеси, мәмлекетлик номер белгиси өзгерген жағдайда) электрон мәмлекетлик хызмет усы жылдың 1-октябрь күнинен иске түсиўи жобаластырылған.


“Биоэнергия” ўғитнинг афзалликлари\nС начала работы biznes-daily.uz 10 814 889\nГлавная "БИРЖА" “Биоэнергия” ўғитнинг афзалликлари\n03.12.2015 | |\nФарғона вилоятидаги илғор фермер ва деҳқон хўжаликлари фан ютуқлари ҳамда замонавий технологияларга таянган ҳолда юқори натижаларга эришиб келишяпти. Хусусан, “Биоэнергия” ўғитидан фойдаланиш натижасида ҳосилдорлик даражаси ортди. Изланувчан олим Жуманиёз Содиқов тажрибаси асосида яратилган “Биоэнергия” ўғитининг афзалликлари ҳақида Фарғона политехника институтида фаолият кўрсатаётган қишлоқ хўжалик фанлари доктори, профессор О.Ибрагимов шундай дейди:\n– Илмий изланиш ва тадқиқотлар натижалари ушбу ўғитдан фойдаланилганда ғўзалар бўйи 3-4 сантиметр ўсганлигини, ҳосил шохлари 2-3 та, шона ва кўсаклар 3-4 тага кўпайганлигини кўрсатди. Ўзбекистон пахтачилик илмий-тадқиқот институтининг услубий қўлланмасига таяниб ўтказилган кузатув ва лаборатория таҳлиллари бунинг далилидир. Вилоятимиз шароитида истиқболли ва районлаштирилган ғўза навлари пайкалларида мазкур ўғит қўлланилганда, ҳосил тугунчалари тўкилишининг олди олинди. Янгилик мутахассислар, фермерлар, деҳқонлар, бошқа қишлоқ хўжалиги мутахассислари томонидан ижобий баҳоланди.\nРеспублика ўсимликларни ҳимоя қилиш ва агрокимё маркази бош мутахассиси С.Отақулов ҳам ўғитнинг афзалликларини шундай изоҳлайди:\n– Пахта ва ғалла экинларини парваришлашда минерал ўғитларнинг ўрни катта. “Фарғона биосервис” МЧЖ микробиолог олими Ж.Содиқов яратган биоўғит таркибида ўсимлик учун ўта зарур 18 хил кимёвий модда мавжуд. Уни экинлар уруғини экишдан олдин намлаш, суғоришда оқизиш, ўсимликлар баргига пуркаш йўли билан қўллаш лозим. Бунда ниҳоллар илдизи бақувватлашиб, солинадиган бошқа ўғитлар самарадорлиги ҳам ошади.\nШу билан бирга, биоўғитни турли суспензияларга қўшиб ишлатиш мумкин. Бу ортиқча харажатларнинг олдини олади. Ундан озиқланган экинларнинг танаси ва барглари қалинлашади. Қолаверса, ғалла ўсимлиги, ғўзалар, бошқа экинларнинг ўта иссиқ ёки совуқ об-ҳаво шароитларига ҳамда сўрувчи зараркунандаларга қарши иммунитетини, чидамлилигини кучайтиради. Биоўғит Бешариқ, Бағдод, Данғара, Фарғона туманларидаги фермерлар далаларида қўлланилганда, ўргимчаккана ва кўсак қуртлари пахта ҳосилига жиддий хавф туғдирмади, бошқа зараркунандалар ривожланмади. Таркибида олтингугурт борлиги туфайли кўсак қурти капалаклари далага учиб кира олмади. Ҳосилдорлик эса ҳар гектар ҳисобига ғаллада 8-10, пахтада 5-6 центнер, полиз ва сабзавотда 15-20 фоиз, токзорларда эса 16-18 центнергача ошди.\nДанғара тумани ҳокимлиги қишлоқ ва сув хўжалиги бўлими бошлиғи А.Эргашев ҳам ўз мулоҳазалари билан ўртоқлашиб, қуйидаги фикрларни билдирди:\n– Далаларимизда икки йилдан буён ушбу биоўғит қўлланиши натижасида экинлар ҳосилдорлиги ортишига эришилди. Масалан, ўтган йили “Салимов Қобилжон”, “Муниса Мухлиса Мўмина”, “Кичик Оқтепа ғурури” ва “Ёрқин Аҳмедова” каби фермер хўжаликлари далаларида синаб кўрилганда, яхши кўрсаткичларга эришилди.\nЎзПИТИ Фарғона филиали директори, қишлоқ хўжалиги фанлари доктори Р.Мусаев ҳам биоўғитни ижобий баҳолади.\n– Тажриба даламиздаги 5 гектар ғўза майдонида ўтказилди. Биоўғит билан ўсимлик баргига гектарига 5-6 литр меъёрида ОВХ пуркагичи ёрдамида ишлов берилди ва гектаридан 4-5 центнердан қўшимча ҳосил олинди. Биоўғитнинг иқтисодий жиҳатдан самарали эканлигини инобатга олиб, пахтачиликда кенг қўллашни тавсия этамиз.\nПрезидентимизнинг 2008 йил 15 июлдаги “Инновацион лойиҳалар ва технологияларни ишлаб чиқаришга татбиқ этишни рағбатлантириш борасидаги қўшимча чора-тадбирлар тўғрисида”ги қарорига мувофиқ, жорий йил 19-21 май кунлари ўтказилган VIII инновацион ғоялар, технологиялар ва лойиҳалар республика ярмаркаси доирасида мамлакатимиздаги фермер хўжаликларига 748 млн. сўмлик “Биоэнергия” ўғитини сотиш тўғрисида шартномалар имзоланди.


Бу китоб анча машҳур бўлиб, миллионлаб кишиларнинг яқин ҳамроҳига айланган. Уни ўқиш учун махсус ихтисослик талаб қилинмайди. Китобдаги тамойилларни ҳар қандай киши ўз ҳаётида қўллаши мумкин.\nМуаллиф машҳур кишиларнинг ҳаётий тажрибалари, оғир дамларда қўллаган усуллари нечоғлик фойда берганини мисоллар ёрдамида келтириб ўтади. Самимийлик, яхши суҳбатдош бўлиш, одамларни қизиқтириш, хушмуомалалик ва бошқа оддий тамойиллар улкан марраларни эгаллашда самарали таъсир кўрсатишини баён этади.\nКитоб ўзида ишонч уйғотишни истаган кишилар учун ҳам керакли манбадир. Ундаги тамойилларни эгалласангиз, шахсий фикрингизни ўзгаларга очиқ-ойдин етказа оласиз. Шунингдек, хотирани мустаҳкамлаш, қатъиятли, жасур бўлиш усуллари, довруқли инсонларнинг умр йўлидан ибратли лавҳалар ҳавола этилган.\nАлхусус, қайта кўриб чиқилган ва тузатилган нашр асосида тайёрланган бу китоб ҳаётда муваффақиятга эришишни хоҳлаганлар учун.\nДустлар орттириш ва одамларга таъсир утказиш хусусида


Қирғизистонда мустақиллик куни нишонланмоқда\nҚирғизистонда 31 августни мамлакат мустақиллигининг 29 йиллиги сифатида нишонлашади.\nБу йил тантаналар коронавирус эпидемияси даврига тўғри келди, шу сабабли байрам тадбирлари бекор қилинди. Тантанали маросим Бишкекдаги Ала-Тоо майдонида бўлиб ўтди, унда мамлакат президенти Сооронбай Жээнбеков қирғизистонликларга мурожаат билан чиқди. Эпидемилогик вазиятни ҳисобга олиб бу тадбир онлвйн-форматда ўтди ва республика телеканаллари орқали намойиш этилди.\nЎз нутқида давлат раҳбари «мустақиллик – бу бизнинг муқаддас қадриятимиз ва энг олий ғуруримиз» деб қайд этди.\n– Бу йилни бутун дунё мамлакатларини қамраб олган пандемия шароитида нишонлаяпмиз. Айнан мана шундай синовли кезларда халқимиз ўзининг жипслигини, ўзининг бирдамлигини намойиш этди. Биз жамиятимиз сўзда эмас, балки амалда бирдамлигини, ҳар бир киши муҳимлигини, ҳар бир ҳаёт барчамизга қимматлигини намойиш этди. Биз барча қурбонлар хотираси олдида мустаҳкам жипслаша оламиз”.\nСооронбай Жээнбеков «бугун касаллик бутунлай бартараф бўлмаганини, аммо унинг тарқалиши сезиларли секинлашгани»ни қайд этди. «Шунга қарамай, вазият ташвишли.... Биргаликдаги саъй-ҳаракатлар билан, ҳамжиҳатликда бу касалликни ва у келтириб чиқарадиган иқтисодий машаққатларни бартараф этамиз. Келаси беш йил ичида ишлайдиган парламент депутатлигининг очиқ ва эркин сайловларини ўтказамиз», – дея қўшимча қилди президент.\nЎз нутқида давлат раҳбари шунингдек, ташқи сиёсат масалаларини илгари сурди, “биз минтақа давлатлари билан дўстона муносабатларимизни ривожлантирамиз, МДҲ, ШҲТ, ЕврАзЭс ва ОДКБ доирасидаги шерикларимиз ва иттифоқчиларимиз билан ҳамкорлигимизни мустаҳкамлаймиз”, шунингдек, ҳам Ғарб мамлакатлари билан, ҳам Шарқ давлатлари билан муносабатларимизни чуқурлаштираяпмиз», деди президент.\nСанитар чекловларга қарамай, бу тадбирда иштирок этиш учун COVID-19га қарши курашда қатнашаётган тиббиёт ходимлари ва кўнгиллилар ҳамда бу мақсадлар учун ўз жамғармаларини берган болаларни таклиф этди. Бундан ташқари, майдонда юқори мартабали шахслар — Жогорку Кенеш депутатлари Дастан Жумабеков, бош вазир Кубатбек Боронов, Олий суди раиси Гулбара Калиева, шунингдек, ҚР қуролли кучлар бош штаби бошлиғи Райимберди Дуйшембиев, собиқ президент Роза Отунбаева ва Бишкек мэри Азиз Суракматов иштирок этди.\nПойтахт ва Қирғизистоннинг бошқа шаҳарларидаги оммавий сайрлар бекор бўлишига қарамай, байрам шарафига кўчалар безалди. Муниципалитет маълумотига кўра, 31 август куни бутун кун бўйи майдонда тез ёрдам ва ўт ўчириш машиналари навбатчилик қилди. Жамоат хавфсизлигини таъминлаш мақсадида Бишкек шаҳар ИИББ шахсий таркиби жалб этилди.\nҚирғизистон суверенитети ҳақидаги Декларация 1990 йилнинг 15 декабрида СССР тарқаганидан кейин Олий Кенгаш томонидан қабул қилинган. 1991 йилнинг 31 августида “афсонавий парламент” Давлат мустақиллиги тўғрисидаги Декларацияни қабул қилди. Бу сана Қирғизитстонда расман дам олиш куни ҳисобланади.\nМустақиллик йилларида Қирғизистон иккита инқилоб ва этиник можарони бошдан кечирди


“Барселона” футболчиси асосий таркибга кириш йўлини топди\n28 октябрь, 2020, 10:30\nБу ёрдам берармикин?\n“Барселона” ҳимоячиси Самюэль Умтити асосий таркибга кириш учун жисмоний ҳолатини кучайтириш мақсадида бундан буён гўшт емайдиган бўлди.\n- Мен вегетариан бўлди ва энди гўшт, балиқ емайман. Ўсимликдан олинган оқсиллар ўзимни тетик ҳис қилишим учун кифоя қилади. Уч килограммга оздим ва ўзимни кучайганимни сезяпман. Жисмоний ҳолатим ҳам аввалгидан анча яхши. Бу ўзгаришлар фаолиятимга ҳам ижобий таъсир қилади, - деди Умтити.\nУмтите кейинги икки йил давомида жароҳатлар туфайли Ла Лигада атиги 27 та учрашувда майдонга тушди. “Барселона”нинг янги бош мураббийи Рональд Куман франциялик футболчининг ҳаракатларидан қониқмагани учун унинг жамоадан кетиши тарафдори бўлаётган эди.


РИСОЛА: Ўзбекистон номоддий маданий мероси рўйхати - Intangible Cultural Heritage of Uzbekistan\nРисола "Марказий Осиё минтақасида номоддий маданий меросни ҳужжатлаштириш" номли Ўзбекистон ва ИЧКАП ташкилотининг 2011-2014 йиллар ҳамкорлик лойиҳаси доирасида тайёрланган.\nМазкур рисола Номоддий маданий меросни муҳофаза қилиш тўғрисидаги 2003 йил Конвенцияси соҳаларига мувофиқ Ўзбекистон номоддий маданий мероси билан таништиради. Нашрда келтирилган олтмишта элемент орқали авлоддан авлодга ижодкорона ўтиб келаётган Ўзбекистон номоддий маданий меросининг турли жабҳаларини чуқурроқ англашимизга имконият яратади.\nМуаллиф: ЮНЕСКО ишлари бўйича Ўзбекистон Республикаси миллий комиссияси\nЙил: 2016 й.\nТиллар: Ўзбек, инглиз


Албатта, баъзи одамлар баъзи яхши ишлардан, ҳақни гапиришдан, амру маъруф, наҳий мункар қилишдан ҳаёнинг даъвоси билан тийилади. Шубҳасиз бу – ҳаёнинг маъносини хато тушунишдир. Башариятнинг энг яхшиси бўлган Муҳаммад соллаллоҳу алайҳи васаллам инсонларнинг энг ҳаёлиси, ҳаёси энг кучлиси эдилар. У зот чимилдиқдаги келинчакдан ҳам ҳаёлироқ эдилар. Аммо у кишининг ҳаёлари ҳақни айтишдан, амру маъруф, наҳий мункар қилишдан тўсмас эди. Агар Аллоҳнинг ҳаром қилган нарсалари топталса, у киши соллаллоҳу алайҳи васаллам Аллоҳ учун ғазаб қилардилар.\nШунингдек, ҳаё кишини илм талаб қилишдан, диний масалаларни сўрашдан тўсмаслиги керак.\nУмму Сулайм розияллоҳу анҳо Расулуллоҳ соллаллоҳу алайҳи васалламдан: “Эй Аллоҳнинг Расули! Албатта, Аллоҳ ҳақдан ҳаё қилмайди. Агар аёл киши эҳтилом бўлса, ғусл қиладими?” деб сўраганлар. У ансорияни ҳаё мазкур саволни беришдан тўсмади. Пайғамбар соллаллоҳу алайҳи васалламни ҳаё мазкур саволга жавоб беришдан тўсмади. Шунинг учун Набий соллаллоҳу алайҳи васаллам “Ҳа, агар сувни кўрса” деб жавоб берганлар.\nАллоҳ таоло Қуръонда бундай деб марҳамат қилган: “Албатта, Аллоҳ (унинг бу қилмишларини) кўриб туришини билмаганмиди?!” (Алақ, 14).\nЯна бир оятда У Зот бундай деган: “Инсонни (Биз) яратганмиз, (демак,) унинг нафси васваса қиладиган (кўнглидан ўтадиган) нарсаларни ҳам билурмиз. Биз унга бўйин томиридан ҳам яқинроқдирмиз” (Қоф, 16).\nАллоҳ таоло бандаларини кўриб, уларнинг қилаётган ишларини билиб турганига далолат қилувчи яна кўплаб оятлар бор.\nАбдуллоҳ розияллоҳу анҳудан ривоят қилинади: “Набий соллаллоҳу алайҳи васаллам: “Аллоҳдан ҳақиқий ҳаё қилинглар”, дедилар. “Эй Аллоҳнинг Расули, биз, албатта, ҳаё қиламиз, алҳамду лиллаҳи”, дедик. “Ундоқ эмас. Аллоҳдан ҳақиқий ҳаё қилиш, бошни ва у ўз ичига олган нарсаларни, қоринни ва у ўз ичига олган нарсларни сақламоғингдир. Ўлимни ва чиришни эсламоғингдир. Ким охиратни хоҳласа, дунё зийнатини тарк қилур. Ким ўшаларни қилса, Аллоҳдан ҳақиқий ҳаё қилган бўлур”, дедилар”. Термизий, Аҳмад ва ал-Ҳоким ривоят қилган.\nБир одам бир аёл билан холи қолганда, фаҳш ишга қўл урмоқчи бўлди ва у аёлга: “Бизни фақат юлдузлар кўриб турибди” деди. Шунда аёл: “Юлдузларни Яратувчисичи?!” деди.\nФаришталардан ҳаё қилиш:\nБаъзи саҳобалар: “Албатта, сизлардан ҳеч ажрамайдиганлар (фаришталар) сизлар билан бирга юрадилар. Бас, улардан ҳаё қилинглар ва уларни икром қилинглар!” дейишган.\nАллоҳ таоло Қуръонда шундай деб марҳамат қилган: “Ҳолбуки, сизларнинг устингизда (барча сўзингиз ва ишингизни) ёдлаб турувчи (фаришталар) бор. (Улар номаи аъмолга) ёзувчи улуғ зотлардир. (Улар) сиз қилаётган ишларни билурлар” (Инфитор, 10-12).\nОдамлардан ҳаё қилиш:\nҲузайфа ибн Ямон розияллоҳу анҳудан қилинган ривоятда у киши шундай деганлар: “Одамлардан ҳаё қилмайдиган кишида яхшилик йўқ”.\nНабий соллаллоҳу алайҳи васаллам ҳаёни кишининг қиладиган ишларига ҳукм қилиш омили қилганлар ва ҳаёни ўлчов, мезон этиб белгилаб шундай деганлар: “Одамлар кўришини ёқтирмаган нарсангни холи қолганингда ҳам қилма!”\nНафсдан (ўзидан) ҳаё қилиш:\nКим одамлардан ҳаё қилиб, ўз нафсидан ҳаё қилмаса, нафси унинг наздида бошқалардан кўра пастроқ экан. Агар инсон бир қабиҳ ишни қилмоқчи бўлса, нафсини уни кузатиб турган бир киши деб тасаввур қилсин. Бу турдаги ҳаё иффат билан, холи қолган кезларда ўзини сақлаш билан, ични гўзал қилиш билан бўлади. Агар банданинг наздида ўз нафси катталашса, ўз нафсидан қиладиган ҳаёси бошқалардан қиладиган ҳаёсидан кўра каттароқ бўлади.\nБаъзи салафи солиҳлар: “Ким ошкора содир этишдан ҳаё қилинадиган бир ишни яширин ҳолда қилса, унинг учун нафсининг қадри йўқ экан” дейишган экан.\nАллоҳ таоло барчамизни мукаммал ҳаё, қўрқув ва гўзал хотима билан ризқлантирсин!\nМоҳир ас-Саййиднинг “Ҳаё – Исломнинг хулқи” номли мақоласидан Нозимжон Ҳошимжон таржимаси


Android телефон қўлфланиб қолди, график паролни очиш мумкинми? – «Умид» ИДУМИ\nDushanba Mart 16th, 2015 Юқори технологиялар олами 2 фикр билдирилган\nҲаётда баъзан инсон хотираси панд бериб қўяди. Ҳимоя учун терилган рақам ёки белгилар эсимиздан чиқиб қолиб, телефонимиз энг керакли вазиятларда қўлфланиб қолса нима қиламиз? Паролни олиб ташлаш йўли борми?\nУшбу мақола паролни учириш ҳақида…\nБиринчи усул (Энг оддийси).\nБлокировка бўлган телефонга кўнғироқ қилинг. Чақирувга жавоб беринг ва «Home» тугмасини босинг. Шунда чақирув ойнаси ёпилиб «Home« экранга қайтиши керак. Шундан сўнг “настройка”га кириб график кодни ўчириб ташланг.\nАгар смартфонингиз блокировка ҳолатига тушган бўлса, Google аккаунтингиз орқали уни муаммосиз тиклаш мумкин. Сизнинг аккаунтингизга Gmail почта боғланган бўлади. Gmail почтанинг логин ҳамда пароли тиклаш учун кифоя қилади. Кодни 5 марта нотўғри киритилганидан сўнг экранга «кейинроқ уриниб кўринг” деган ёзув чиқади. Экраннинг пастки қисмида эса «График кодни эсдан чиқардингизми?” деган тугмани босиш имконияти пайдо бўлади. Шу тугмани босамиз. Қурилмада фойдаланилаётган Google почтанинг логин ҳамда паролини киритамиз. «Кириш” тугмасини босамиз. Энди сизда янги график код қўйиш имконияти пайдо бўлди. Янги код қўйинг ва бу сафар қўйилган кодни эслаб қолинг. Пастки ўнг бурчакдаги “Тасдиқлаш” тугмасини босиб ишни давом эттиринг\nУчинчи усул (барча маълумот ўчиб кетади).\nЭнг ишонарли усул ва 100 % ишлайди. Бунинг учун сиз созламаларни тўлиқ бекор (полный сброс настроек) қилишингиз керак. Бу «Hard Reset« деб номланади. Аввал телефон ёки планшетни ўчирамиз. Сўнг «Ёқиш« + «+« овоз баландлатиш + «Home» клавишларини бир вақтда босган ҳолатда ёқамиз. Кутиб турамиз. Планшет ёки телефон тиклаш режими «Recovery Mode» да ёнади. Меню ичидан Wipe data/factory reset бўлимини танлаймиз. Сўнг Yes-Delete all user деб тасдиқлаймиз. Жараён якунланишини кутиб турамиз ҳамда қурилмани ўчириб ёқамиз.\nТўртинчи усул (Маълумотларни сақлаб қолган ҳолда, аммо малакали фойдаланувчилар учун).\nБунинг учун сизга компьютер ҳамда унга ўрнатилган Android SDK дастурий таъминоти, ADB дастури, телефон ёки планшетни компьютерга улаш учун USB кабель керак бўлади. Қурилмани компьютерга уланг, компьютердан «командная строка«га киринг.\n(Windows XP бўлса Пуск -> cmd ёки Пуск -> Найти программы и файлы -> cmd). Сўнг қўйидагиларни кетма-кет киритинг:\nТелефон ёки планшетни ўчириб ёқинг.\nУчириб ёққанингиздан сўнг экранда яна график код пайдо бўлади. Ташвишланманг – энди блокировкани ихтиёрий код билан очишингиз мумкин.\nШу махфий кодларни ёзган ҳолда амалга оширилади:\n*#7780# (yoki *#*#7780#*#*) —Factory Reset, Hard Reset\nДиққат! Барча усуллар синалган, аммо ҳаммада ҳам 100% ишлавермайди.\nP.S. Бу ерда келтирилган методларни қўллаш учун телефон ёки планшет «root» қилинган бўлиши шарт эмас.\nандроид, парол, планшет, телефон, юқори технологиялар\n← Давлатлар: Доминика республикаси (видео)\nПобедители конкурса «Самый цветущий и чистый кабинет» →\n2 thoughts on “Android телефон қўлфланиб қолди, график паролни очиш мумкинми?”\nbegzod Shanba Mart 21st, 2015 at 15:18\njuda zo’r usullar ekan 🙂\nazamat Chorshanba Aprel 1st, 2015 at 11:36\nShaxzod aka 6 chi usuldi qanaqib teradii iltimos yordam bering


"Биз тайёр эдик" - Қарағандада “Спутник V” вакцинасини ишлаб чиқариш бошланди\n22:54 24 Феврал 2021\n11:43 22.12.2020 (Янгиланган 19:59 24.12.2020) Ҳавола олиш\n22:47 Бунақаси Россияда ҳали бўлмаган: мудофаа қандай танк устида ишламоқда\n22:12 Хрушчев Кеннедини ўлдиришга буйруқ берган - АҚШ разведкаси собиқ раҳбари\n19:48 Қозоғистон Ўзбекистонга парвозлар сонини кўпайтиради\n18:47 "Обналчи" - тадбиркорнинг биринчи душмани - Шерзод Қудбиев\n18:33 Тошкентда ўндан ортиқ кўчада қўшимча ҳаракат йўналишлари очилади\nҚор ва ёмғир: ўзбекистонликларни совуқ об-ҳаво кутмоқда\nСаратон касаллигига ишора қилувчи бешта кутилмаган белги\nЎзгидромет: совуқлар мевали дарахт куртаклари ва гулларига зарар етказади\nҚарағанда Фармацевтика Мажмуасида босқичма-босқич равишда 2 миллион доза вакцина ишлаб чиқариш режалаштирилган.\n"Қарағанда Фармацевтика мажмуасида" 21 декабрдан бошлаб “Спутник V” вакцинасини ишлаб чиқариш бошланди. Тантанали маросимда иштирок этиш учун Қозоғистон бош вазири Асқар Мамин Қарағанда фармацевт мажмуасига ташриф буюрди.\n"Биз Қозоғистондаги ишлаб чиқарувчилар орасида вакцина ишлаб чиқаришга энг тайёр корхона эканмиз. Вакцина - бу биотехнологик маҳсулотдир. Бизнинг ускуналаримиз ҳам, мутахассисларимиз ҳам уни ишлаб чиқаришга тайёр", - деди Қарағанда Фармацевтика мажмуаси директори Сергей Барон.\nЭслатиб ўтамиз, ушбу вакцина Қозоғистон ва Россия раҳбарлари Қасим-Жомарт Тоқаев ва Владимир Путин ўртасидаги эришилган келишувлар доирасида ишлаб чиқарилмоқда.\nКорхона қуввати ойига 300 минг дозани ташкил қилади. Мажмуада босқичма-босқич равишда 2 миллион доза вакцина ишлаб чиқариш режалаштирилган.\nҚозоғистонда оммавий эмлаш 2021 йил февралида бошланишини маълум қилди. Биринчи навбатда ихтиёрий равишда тиббиёт ходимлари, педагоглар, талабалар ва ҳуқуқни муҳофаза қилувчи орган ходимлари ҳамда сурункали касалликлари бор хавф гуруҳига кирувчилар эмланади.\nОхирги янгиланиш: 16:31 24.02.2021\nТошкентда 30 даражали иссиқдан сўнг яна қор ёғди\nТошкент ва бошқа шаҳарлар аҳолиси эрталабдан ҳақиқий қиш манзарасига гувоҳ бўлишди. Республика ҳудудининг катта қисмида мевали дарахтларда куртаклар бўртиши ва очилиши бошланган бир пайтда гупиллаб қор ёғди.\nОхирги янгиланиш: 14:38 24.02.2021\nКулги қироли: аскиячиларнинг энг қизиқарли чиқиши – видео\nSputnik Ўзбекистон мухбири таниқли сўз устаси Мамасиддиқ Шераев билан суҳбатлашди. Суҳбатда у ўзбек миллий қизиқчилигининг бугунги ҳолати, рус юмористи Райкин тақдирида ўзбек аскиячиси қандай роль ўйнагани хусусида ўз фикр-мулоҳазаларини билдирди.\nОхирги янгиланиш: 10:46 24.02.2021\nБеларусда 10 яшар мактаб ўқувчиси ўғрини тутишда ёрдам берди — видео\nБеларуслик София Бондаренко атиги 10 ёшда, аммо қизалоқ жасорати ва ботирлиги учун рағбат олишга улгурди.\nОхирги янгиланиш: 13:15 23.02.2021\n"Ёдимиздасиз, қадрлаймиз!": Тошкентда Ватан ҳимоячилари куни нишонланди\nБугун МДҲда ўзига хос байрам - Ватан ҳимоячилари куни нишонланмоқда. Ушбу сана РСФСРда 1922 йилда белгиланган. Бу кунда биз Ватан ҳимоячиларини ёдга оламиз\nҚозоғистон Туркия, Ўзбекистон, Қирғизистон ва Украина билан парвозлар сонини кўпайтиришни режалаштирмоқда.\nАҚШ разведкаси собиқ раҳбари Кеннедининг ўлдирилишида СССР Коммунистик партияси Марказий Қўмитасининг биринчи котиби Никита Хрушчевни айблади.\nТабиатга хилоф равишда: фанга маълум бўлган клонлаштирилган 12 жонивор — фото\nАлишер Навоий таваллудига 580 йил тўлди


Ўзбекистонда февраль ойида дунёдаги энг йирик авиафорумлардан бири ўтказилади. Унга етакчи авиакомпаниялар таклиф этилган\n14 January 2020, 12:02 1156 ... Туризм\nЎзбекистон, Тошкент – Batafsil.uz ЯА. Ҳукуматдаги манбага ҳавола қилган ҳолда мухбиримиз хабар беришича, 19-20 февраль кунлари Ўзбекистонда дунёдаги энг йирик авиафорумлардан бирини ўтказиш режалаштирилган.\nСуҳбатдошимизнинг сўзларига кўра, ушбу тадбир ривожланишининг янги босқичида бўлган Ўзбекистон авиация соҳаси учун жуда муҳим воқеа бўлади.\nМанба шуни маълум қилдики: "Бугунги кунда форумга бозорнинг етакчи иштирокчиларини таклиф қилдик, уларнинг аксарияти жавоб беришди ва ўринларини банд қилиб қўйишди. Ишонч билан айтиш мумкинки, кўплаб йирик халқаро компаниялар бизда мавжуд бозор, аэропортлар ва таклиф этилаётган хизматлар ҳақида кўпроқ маълумот олиш учун Ўзбекистонга ташриф буюришади. Бунинг натижасида логистикани яхшилаш, йўловчилар учун қўшимча қулайликлар яратиш ва янги авиаташувчилар, жумладан лоукостерлар келиши ҳисобидан авиачипталар нархини пасайтириш имкони пайдо бўлади».\nШунингдек унинг таъкидлашича, Ўзбекистон томони ушбу тадбирдан сўнг қатор лоукостер ва авиакомпаниялар Ўзбекистонга парвозларни амалга оширишга қизиқиш билдириши ва операторлар мамлакат аэропортларини ўз бошқарувчига олишига умид қилмоқда.\nЭслатиб ўтамиз, мамлакатда 2020 йил 1 январдан бошлаб чартер рейсларини амалга оширувчи авиакомпаниялар учун компенсация тизими жорий этилди. Ҳар-бир жалб қилинган чет эллик сайёҳ учун компенсация миқдори мавсумга қараб ўзгариб туради. Иссиқ мавсумда тўлов миқдори 20 долларни, совуқ ойларда эса (20 ноябрдан 20 февралгача) 50 долларни ташкил қилади.\nБундан ташқари, 2019 йил 1 октябрдан бошлаб Қарши, Нукус ва Термиз аэропортларида "бешинчи ҳаво эркинлиги"дан фойдаланган ҳолда "очиқ осмон" режими, Бухоро аэропортида эса хорижий фуқароларни ташишда “бешинчи ҳаво эркинлиги” қўлланила бошланди.\n"Очиқ осмон" режими хорижий авиакомпанияларга аэропортга халқаро рейсларни парвозлар сонидан қатъий назар чекловларсиз амалга ошириш имконини беради. Энг камтар тахминларга кўра, бундай режимнинг жорий қилиниши натижасида йўловчилар оқимини 25-30 фоизга ошириш мумкин бўлади.


Овора бўлган беморлар – Сурхон тонги\nБош саҳифа / Жамият / Овора бўлган беморлар\nСентябр 8, 2017\tЖамият Изоҳ қолдириш 660 Кўрилди\nҚумқўрғон туманидаги тез ёрдам бўлимига аҳволи ёмонлашган беморни келтиришди. Тез ёрдамдан нажот кутган бемор ва унинг опаси бу ердан шифокорни топиша олмади. Навбатчи ҳамширалар беморнинг тинмай қайт қилаётгани эшитиб, “бу бизнинг касалимиз эмас, инфекционнийга олиб боринг”, деган жавобни берди.\nЮқумли касалликлар бўлимига қадам қўяр эканмиз, — дейди бемор Нурқул Жўраевнинг опаси Ойгул Жўраева, — Намоз исмли шифокор қарши олди. Беморни текшириб, дори воситасидан заҳарланиш бўлиши мумкин, дея керакли муолажа қилди. Эрталабгача аниқ ташхис қўйилмасдан ётқизишди. Эртаси кун бўйи эса бемордан хабар оладиган бирорта шифокор топилмади. Навбатчи ҳамшира муолажаларни наридан бери қилгандан сўнг хонага қайтиб кирмади.\nКечга бориб беморнинг қорни шиша бошлади. Бу бўлимда даволаниш тугул аниқ ташхис қўйилишига кўзи етмаган бемор, қариндошлари маслаҳати ва кўмагида яна туман тез ёрдам бўлимига борди. Минг афсуски, бу шифокор ҳам беморнинг қон босимини текшириб кўришдан нарига ўтмади. Беморни Тошкентга олиб кетишга ва у ерда даволатишга қарор қилишди. Бемор Нурқул Жўраев пойтахтда даволаниб, уйга батамом тузалиб қайтди… Бундайларнинг сони қанча…\nБундай вазиятда одамлар кимга мурожаат этишини билмай қолишаяпти. Тез ёрдамнинг ўзи ёрдамга муҳтожга ўхшайди.\nОлдинги Нима бўлди сизга, одамлар?\nКейинги Сизга сабр тилайман, ёхуд дабдабалар кимга керак?


hidoyat.uz – “Мовароуннаҳр” нашриётининг сайти - Дўстона беллашувлар\nҲар йили Ўзбекистон мусулмонлари идораси тасарруфидаги ўқув даргоҳлари ўқитувчи-педагоглари ўртасида "Йил ўқитувчиси" кўрик-танлови ўтказиб келинмоқда. Бу йилги танлов "Хадичаи Кубро" номидаги аёл-қизлар ўрта махсус Ислом билим юртида бўлиб ўтди.\nТадбир Қуръон тиловати билан бошланди. Ўзбекистон мусулмонлари идораси раиси ўринбосари шайх Абдулазиз Мансур барча иштирокчиларни муборакбод этиб, жумладан, шундай деди:\n– Ёшлар онгига Ватанга садоқат руҳини сингдириб бориш муҳим аҳамиятга эга. Шунинг учун ҳам таълим-тарбия ўта нозик жараён ҳисобланиб, у тўғри йўналтирилсагина, билим олган шогирд камолга етиб, эл-юртига манфаат келтиради. Улуғ аждодларимизнинг бой тажрибасидан унумли фойдаланиш, бебаҳо қўлёзмалар ва нодир асарларни чуқур ўрганиб, барча билимларни пухта ўзлаштирган, соф маърифий Исломни халқ орасида тарғиб эта оладиган мутахассисларни тайёрлаш сиз, диний таълим муассасалари мударрис-ўқитувчилари, азиз устозлар олдида турган муҳим вазифадир. Бугунги танловда билим юртларида ҳар томонлама энг намунали деб топилган ўқитувчилар ўз билим ва маҳоратларини намойиш қилишади. Иштирок этаётган барча мударрисларга омад тилаймиз. Масъулиятли ва шарафли хизматлари мукофотини Аллоҳ таолонинг Ўзи кўпайтириб беришини сўраймиз.\nТанловда Тошкент Ислом институти ва ўрта махсус Ислом билим юртларидан жами тўққиз нафар мударрис қатнашди. Улар араб тили, фиқҳ, ақоид, педагогик вазият ва севган машғулотлари ҳақидаги саволларга жавоб бердилар. Шунингдек, ҳайъат аъзолари мударрисларнинг оммавий ахборот воситаларидаги чиқишлари, услубий, ижодий ишларидан намуналар ҳамда дарс жараёнида техник воситалардан қай даражада фойдаланишлари билан танишдилар.\nТошкент Ислом институти ўқитувчиси Абдуҳаким Орипов биринчи, "Мир Араб" ўрта махсус Ислом билим юрти ўқитувчиси Исматулло Холназаров иккинчи, "Мулла Қирғиз" ўрта махсус Ислом билим юрти ўқитувчиси Обидхон Икромов учинчи ўринни эгаллашди. Ғолиблар диплом ва Ўзбекистон мусулмонлари идораси мукофотлари билан тақдирландилар.\nТанловда иштирок этган барча ўқитувчиларга Ўзбекистон мусулмонлари идорасининг эсдалик совғалари ҳамда мақтов ёрлиқлари тақдим этилди.\nБайрам байрамга уланди – эртаси куни "Хадичаи Кубро" билим юрти "2011 йил – Кичик бизнес ва хусусий тадбиркорлик йили" ҳамда "2012 йил – Мустаҳкам оила йили" муносабати билан ўтказилган "Моҳир қўллар" беллашувига ҳам мезбонлик қилди. Унда Ўзбекистон мусулмонлари идораси тасарруфидаги Тошкент Ислом институти ва ўрта махсус Ислом билим юртлари қизлари иштирок этишди.\n"Музайяна", "Озод замин зеболари", "Саодат гулшани" ва "Ноёб нафосат дурдоналари" гуруҳларининг қай тартибда чиқишлари қуръа асосида аниқлаб олинди. Ижодий мавзу бўйича қизларнинг чиқишлари кеча файзига яна-да файз қўшди. Иштирокчилар савдо кўргазмасидаги буюмлари, турфа пишириқлари билан ўқиш давомида касб-ҳунар сирларини, уй бекалиги санъатини ҳам пухта эгаллаб бораётганларини намойиш қилдилар.\nСаккиз шарт бўйича беллашган гуруҳларни Ўзбекистонда хизмат кўрсатган маданият ходими, "Мовароуннаҳр" нашриёти муҳаррири Муҳтарама Улуғова бошчилигидаги ҳакамлар ҳайъати баҳолаб борди. Ўзбекона одобу назокат, ҳунар, санъат ва топқирликда гуруҳлар аъзолари бири биридан қолишмаслигини намойиш қилдилар.\nТадбирга йиғилганлар қизларнинг билими, маҳорат ва иқтидорини чин дилдан олқишладилар. Ҳақиқатан ҳам ўқув даргоҳларида озод замин зеболари камолга етаётгани ҳаммани қувонтирди.\nЎзбекистон мусулмонлари идораси таълим ва кадрлар таёрлаш бўлими бошлиғи\n1118 марта ўқилган.


НИМА САБАБДАН ЖИСМОНИЙ ЮКЛАМАДАН СЎНГ МУСКУЛЛАР ОҒРИЙДИ?\nОғир жисмоний мехнат пайтида мускулларнинг қисқаришини таъминловчи бир катор хужайра ичи боғламлари узилади. Ажралиб чиқадиган моддалар микрояллиғланиш жараёнларини келтириб чиқаради ва оғриқ пайдо қилади. Бу жараёнларнинг мавжудлиги мускул қувватининг етарли эмаслигини англатади ва охир оқибатида мускул тўқимасини ўсишига олиб келади.\nБу турдаги оғриқлар крепатура, яъни кеч қолган оғриқлар деб аталади. Бу оғриқларни жисмоний зуриқиш пайтида тўқималарда сут кислотасини тўпланиши натижасида хосил бўладиган оғриқ синдромидан фарқлаш лозим. Охирги оғриқлар мускулларнинг етарли даражада қон билан таъминланмаслиги ва бирданига кучли зўриқишга «кирганда» кузатилади.\nАвгуст 18, 2019 1014 1 Рукн СПОРТ


Архивы КОРЕЯ - tafsilar.info\nКорея компанияси Ўзбекистонда қишлоқ хўжалиги лойиҳаларини амалга оширади\n07 May 15:49 by Редакция\nКорея Қишлоқни ривожлантириш корпорацияси (KRC) директор ўринбосари Ли Санг Бонг бошчилигидаги делегация Ўзбекистонга ташриф буюрди. Ташриф 2021 йил 6 майда бўлиб ўтди. Ўзбекистон Қишлоқ хўжалиги вазирлигида бўлиб ўтган музокаралар доирасида Корея ҳукуматидан 4,5 миллиард корейс вони (4 миллион доллар) миқдорида грант маблағларини жалб қилиш тўғрисида келишувларга эришилди. Ташрифнинг асосий мақсади музокаралар ва Ўзбекистонда мева-сабзавот етиштиришнинг\nПандемия бошланганидан бери биринчи ўзбек муҳожирлари Кореяга етиб келишди\n30 Aprel 16:39 by Редакция\nКоронавирус пандемияси Кореяга меҳнат муҳожирлари оқимини бир неча ойга тўхтатиб қўйди. Кеча, эълон қилинганидан бери биринчи марта Ўзбекистон фуқаролари ишга жойлашиш мақсадида мамлакатга келишди. Маълум қилинишича, кеча, 2021 йил 29 апрелда Ўзбекистоннинг 63 фуқароси мавсумий ишларда қатнашиш учун Кореяга E-8 визаси билан кирган. Бу ҳақда Ташқи меҳнат миграцияси агентлиги хабар берди. 5-май куни Кореяга яна\n27 Noyabr 18:48 by Редакция\nЎзбекистон ва Корея вакиллари мамлакатларнинг илм-фан, таълим, ахборот технологиялари, шунингдек тиббиёт ва «яшил технологиялар» ни жорий этиш соҳасидаги қўшма ҳамкорликни кенгайтиришга тайёрлигини билдирди. Ўзбекистон ташқи ишлар вазири Абдулазиз Комилов 13-чи Корея Республикаси – Марказий Осиё ҳамкорлик форумида иштирок этиш учун Сеулга ташрифи доирасида Корея Республикаси Бош вазири Жонг Се Гюн билан учрашди, дея хабар қилди\n06 Oktabr 19:01 by Редакция\nЎзбекистон Республикаси Президенти матбуот хизмати Шавкат Мирзиёев Корея Республикаси Президенти Мун Чже Ин билан телефон орқали суҳбат ўтказгани, у суҳбат давомида уни Корея таълими байрами ва анъанавий Чусеок байрами билан табриклагани ҳақида хабар берди. Мирзиёев тинчлик ва фаровонлик илиқ тилакларни билдирди. Ўзбекистон ва Жанубий Корея раҳбарлари икки томонлама махсус стратегик шериклик муносабатларининг ҳолати ва келгусида


СУРХОНДАРЁ ЎРМОНЛАРИДАГИ ТАБИИЙ ЮЛҒУНЗОРЛАР ПАЙҲОН ҚИЛИНМОҚДА — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/СУРХОНДАРЁ ЎРМОНЛАРИДАГИ ТАБИИЙ ЮЛҒУНЗОРЛАР ПАЙҲОН ҚИЛИНМОҚДА\n0 1 770 1 minute read\nСурхондарё дарёси қирғоқбўйи минтақаси дарё қирғоғидан 50 метгача бўлган ҳамма ер майдонлари давлатимизнинг ўрмончиликни ривожлантириш ва дарё қирғоқбўйи минтақаси ўсимлик ва ҳайвонот дўнёсини муҳофаза қилиш мақсадида 2004 йил 12 январдаги Ўзбекистон Республикаси Вазирлар Маҳкамасининг 15-сонли қарорига асосан ўрмон хўжаликларига ўтказилиб берилган эди. Бу ҳақда вилоят ва туман ҳокимлари ҳам қарор қабул қилишган эдилар. Орадан 14 йил вақт ўтиб вазият қандай ўзгарди?\nШўрчи тумани ҳудудидан юқоридаги қарорга асосан Сурхондарё дарёси қирғоқларидан 190,72 гектар ер майдонлари Сурхондарё вилоят Ўрмон бошқармаси Сурхондарё Давлат ўрмон хўжалигига ўтказилиб берилди. Бу ерлар Сурхондарё Давлат Ўрмон хўжалигининг “Сурхон соҳили” бўлимига бириктирилди.\nШу бўлимда ишловчи ходимлар “Пистамозор” қишлоғи ҳудудига 15 минг туп жийда, тол каби дарахт қаламчалари ўтқазиб, ҳозирги кунда 500 дан ортиқ жийда дарахтлари ҳосил бермоқда.\nУшбу майдонда табиий ҳолда ўсган юлғунзорлар ҳам яхши ривожланиб баландлиги 3 метрдан ошган.\nЎрмончилар томонидан заҳматли меҳнат ҳисобига ўстирилган дарахт ва бўтазорлар эса аҳоли томонидан чорва молларини боқиш учун яйловга айлантирилмоқда. Жумладан Сариосиё туманидан Шўрчи тумани тасарруфига ўтказилган “Лайлакхона” маҳалласига қўшилган “Пистамозор” қишлоғида яшовчи аҳоли ўзларига тегишли бўлган 100 бошдан ортиқ қорамол, йилқи, қўй-қўзиларини ўрмончилар муҳофаза қилаётган қирғоқбўйи минтақасига киритишмоқда.\nЎрмон қўриқчилари айтишича, мазкур воқеа юзасидан Сурхондарё Давлат Ўрмон хўжалиги мансабдор шахсларига қўнғироқ қилишган, аммо раҳбарлар ўрмончиларни эшитишни ҳам исташмаган. Маҳаллий давлат органлари эса ўрмон ерларининг аҳволи қизиқтирмайди. Ўрмончилар кимдан ёрдам сўрашини билмасдан ҳайрон.\nҲурматли Президентимиз Ш.М.Мирзиёев 2018 йил 16 апрел куни янги таҳрирдаги “Ўрмон тўғрисида”ги Қонунга ўзгартириш ва қўшимчалар киритиш ҳақидаги Қонунга имзо қўйдилар. Ушбу Қонун 2018 йил 17 апрелда кучга кирган пайтда эса Сурхондарё Давлат ўрмон хўжалигига тегишли “Сурхон соҳили” бўлимида табиий ҳолда ўсган юлғунзор ва ўрмончилар томонидан ўтқазилган мевали ва манзарали дарахт кўчатлари чорваларга ем бўлмоқда.


Гудокингиз хам Навбахорга багишланг!!! - 30 Апреля 2010 - ФК "Навбахор" фан клуби сайти\nГлавная » 2010 » Апрель » 30 » Гудокингиз хам Навбахорга багишланг!!!\nБугун кун мавзуси бошқачароқ бўлади. Катта футболдан бироз тин оламиз. Европа Чемпионлар лигасининг финалчилари ҳам Осиё миқёсидаги плей-офф иштирокчиларининг номи ҳам маълум бўлди. Эртадан бошлаб, миллий чемпионатимизнинг 7-тури старт олади. Бир-биридан қизиқарли ўйинлар бўлади ушбу турда. Бугун у ҳақида эмас. Бугун фақат мухлислар ҳақида гаплашамиз. Аниқроғи улар учун тайёрланган ўзига хос совғалар ҳақида сўз боради.\nБиз XXI асрда яшаяпмиз. Ахборот технологиялари шиддат билан кун сайин ўзгариб бораётган юз йилликда фаолият олиб бормоқдамиз. Бозор иқтисодиётининг афзаллик тарафларини кундалик турмушимизда ҳис этиб, сизу-биз илдамлаб кетаётган замондан ортда қолмаслик учун нималарнидир ўйлаб топаяпмиз, ҳаётга тадбиқ этаяпмиз. Қайсиларидир муваффаққиятли амалга ошмоқда, қайсиларидир бошқача эътиборни талаб қилмоқда. Хатоларни таҳлил қилиб, керакли хулосалар чиқарганча йўлимизда давом этмоқдамиз. Бир сўз билан айтганда, тадбиркорлик йўлида тинмай изланишлар олиб бораяпмиз. Бу замон талаби, бошқача бўлиши ҳам мумкин эмас.\nҲозирги кунда Интернет, мобил телефон ёки компьютерлар иш қуролига айланиб улгурган. Улар илгаргидек обрў-эътиборли ёки кўз-кўз қиладиган нарса бўлмай қолди. Айни пайтда бундай имконият деярли ҳаммада бор. Шундай экан, ўша иш қуролларига аталган, уларга сайқал берадиган янги лойиҳалар кундан-кунга пайдо бўлиши табиийдир.\nЎЗБЕК ФУТБОЛ КЛУБЛАРИГА БАҒИШЛАБ ЯРАТИЛГАН ГУДОКЛАР РЎЙХАТИ:\n(жадвалдаги гудок номини босиш орқали, гудокдан бир парча тинглаб кўриш мумкин)\nМуаллиф Гудок МТС Билайн Ucell\nUff.uz «Навбаҳор» шеър hit8883956 1004079 1 203172\nГУДОКЛАРНИ ЎРНАТИШ ТАРТИБИ:\nМТС абонентлари учун:\n1. "Good’Ok” хизматини ёқтириш учун 1 ни 515 га юборинг.\n2. Тарона кодини SMS тарзда 0550 рақамига юборинг.\nБилайн абонентлари учун:\n1. "Менинг мусиқам” хизматини ёқтириш учун *110*311# чақирув тугмаси босинг.\n2. Тарона кодини SMS тарзда 0644 рақамига юборинг.\n1. "DJ” хизматини ёқтириш учун тарона кодини 8080 рақамига юборинг.\nЭслатма: 1 рақами ва тарона коди орасида бир бўш жой қолиши шарт.\nСевимли клубингиз билан энди бирга бўлинг!\n1 jamshid (13.05.2010 16:51) [Материал]\ngap yuq raxmat sher uchun


ЕИ Россияга нисбатан санкцияларни яна узайтирди\n08 апрел 2020, Тошкент вақти: 21:08\nЕИ санкциялари рўйхатига киритилганлар орасида Россиянинг АҚШдаги янги элчиси Анатолий Антонов ҳам бор.\nЕИ дипломатларига кўра¸ иттифоққа аъзо 28 давлат элчилари 6 сентябрь куни Россия расмийлари ва Кремль қўллаëтган украин сепаратчилари раҳбарларига оид мол-мулкни музлатиш ва уларга ЕИ ҳудудига кириш визасини бермасликка оид санкцияларни яна олти ойга узайтирган.\nВиза тақиқи қўйилганлар рўйхатида Россиянинг АҚШдаги янги элчиси Анатолий Антонов номининг ҳам борлиги айтилмоқда.\nРоссия Мудофаа ва Ташқи ишлар вазири собиқ ўринбосари Анатолий Антонов 31 август куни АҚШдаги элчи сифатида иш бошлади. Канада ва ЕИга кириши тақиқланган Антонов номи АҚШ санкцияларида қайд этилмаган.\nБу қарорнинг 14 сентябрь куни ЕИ Адлия вазирлари томонидан тасдиқланиши кутилмоқда. Россияга нисбатан жорий санкциялар муддати 15 сентябрь куни тугайди.\nРоссия 2014 йил март ойида Украина ҳудуди бўлган Қирм ярим оролини аннексия қилиши ортидан ЕИ бу жараëнга алоқадор расмийларга нисбатан жазо чоралари қўллаган эди. Ҳар 6 ойда қайта кўриб чиқиладиган бу санкциялар жами 149 расмий ва 38 юридик шахсга тааллуқли.


Россия аҳолиси хандон пистани ортда қолдираётган экзотик ёнғоқ - макадамия истеъмолини кескин кўпайтирмоқда! • EastFruit\nБош саҳифа › Долзарб › Россия аҳолиси хандон пистани ортда қолдираётган экзотик ёнғоқ — макадамия истеъмолини кескин кўпайтирмоқда!\nРоссия аҳолиси хандон пистани ортда қолдираётган экзотик ёнғоқ – макадамия истеъмолини кескин кўпайтирмоқда!\nМуаллиф: EastFruit 16 Окт 21 16 Окт 21 038\nEastFruit таҳлилчилари Россияга кешью ва макадамия каби истеъмолчилар учун ноанъанавий ёнғоқларнинг юқори суръатлар билан импорт қилинаётганига эътибор қаратишмоқда. Бу шуни англатадики, Россия бозорида анъанавий ёнғоқ турлари, биринчи навбатда, грек ёнғоғи учун кўпроқ рақобатчилар пайдо бўлмоқда, истеъмолчилар эса ғайриоддий, илгари таниш бўлмаган ёнғоқларга кўпроқ эътибор қаратишмоқда.\nХусусан, 2021 йилнинг саккиз ойида Россия Федерациясига макадамия импорти 2020 йилнинг шу даврига нисбатан бирданига олти баробар ошиб, 457 тоннага етди. Бу нечоғли аҳамиятли ҳажм эканига аниқлик киритиш учун биз уни Россиядаги анъанавий қуруқ мева – хандон писта импорти билан солиштиришимиз мумкин. Шундай қилиб, Россияга хандон писта импорти ўша даврда атиги 586 тоннага етди. Яъни, бу макадамия ёнғоғи импортидан бироз кўпроқ эди. Ваҳоланки, бундан атиги 4 йил аввал Россия Федерациясига макадамия импорти нолга яқин бўлган ва атиги 19 тоннани ташкил этарди.\nМакадамия ёнғоғи нимаси билан истеъмолчиларга манзур? Энг аввало, ёқимли ширин таъми уни бошқа ёнғоқлардан ажратиб туради. Кўпчилик учун макадамия ёнғоғи таъми қаймоқ ва ҳатто ванил таъмига яқин бўлгани ва ёғи кўплиги туфайли «пломбир» музқаймоғини эслатади. Шунинг учун, бу ёнғоқни ҳам газак, ҳам десерт сифатида қўллаш мумкин. Ширин таъмига қарамай, бу ёнғоқ витаминлар, фойдали элементлар ва яримтўйинмаган ёғ кислоталарига бойлиги туфайли энг фойдали ёнғоқлардан бири ҳисобланади.\nБиз икки йил аввал макадамия ёнғоғини етиштириш ва халқаро савдонинг жадал ривожланиши ҳақида батафсил ёзган эдик. Ўшандаёқ, бу турдаги ёнғоқнинг истеъмолдаги улуши ўсишини прогноз қилганмиз. Айни пайтда мазкур прогнознинг тасдиғини кўриб турибмиз.\nАйтганча, макадамия Россияга етказиб бериш ҳажми бўйича Бразилия ёнғоғига деярли етиб олди, лекин у ҳали ҳам кешью, бодом, фундук каби ёнғоқ турларидан ортда қолмоқда.\nЭквадорда банан ғалаёни – мамлакат экспортёрлари ушбу маҳсулот учун янги бозорлар қидирмоқда\nEastFruit 24 Mar 22 23 Mar 22\nЖаҳон банан бозори: Россия ва Украинада нархлар кўтарилди, бошқа мамлакатларда эса ортиқча маҳсулот сабаб, фермерлар даромади пасайди\nEastFruit 14 Mar 22 13 Mar 22\nРоссия ва Украина уруши Европада паллетлар тақчиллигига олиб келмоқда


Дезлорадин – medu.uz – Дорилар ҳақида маълумотлар ўзбек тилида\nHome Йўриқномалар Дезлорадин\nПрепаратнингсавдо номи: Дезлорадин\nДори шакли: сироп 2,50 мг/5 мл, 150 мл.\nфаол модда: 2,50 мг дезлоратадин,\nёрдамчи моддалар: пропиленгликоль, 70% ли сорбитол, сувсиз лимон кислотаси, тринатрий цитрата дигидрати, натрий бензоати, динатрия эдетати, сахароза, апельсин ароматизатори (fm54405), сақич ароматизатори (fm04163), тўқ сариқ рангли спектракол, тозаланган сув.\nТаърифи: тўқ сариқ рангли, тиниқ суюқлик қаҳрабо рангли шиша бутилкада.\nФармакотерапевтик гуруҳи: аллергияга карши восита.\nАТХ коди: R06AХ.\nСедатив самара чақирмайдиган, узоқроқ таъсир этувчи периферик гистамин Н1-рецепторларининг селектив блокаторидир. Дезлоратадин лоратадиннинг бирламчи фаол метаболити ҳисобланади. Аллергик реакциялар ривожланишини олдини олади ва кечишини енгиллаштиради, қичишишга қарши ва экссудацияга қарши таъсирга эга, капиллярларнинг ўтказувчанлигини камайтиради, тўқималарни шиши, силлиқ мушаклар спазми ривожланишини олдини олади. Марказий нерв тизимига таъсир қилмайди, седатив таъсир кўрсатмайди (уйқучанлик чақирмайди), психомотор реакцияларнинг тезлигига таъсир кўрсатмайди. ЭКГ да QT интервалини узайишини чақирмайди.\nСироп ичга қабул қилингандан кейин гематоэнцефалик тўсиқ орқали ўтмай, периферик гистамин Н1-рецепторларини танлаб блоклайди. Сироп узоқ вақт (камида 24 соат) давомида аллергик яллиғланиш асосида ётувчи турли реакцияларни, шу жумладан қуйидаги: яллиғланиш цитокинлари (шу жумладан ИЛ-4, ИЛ-6, ИЛ-8, ИЛ-13) ни ажралиб чиқиши, яллиғланиш хемокинларини ажралиб чиқиши, фаоллашган полиморф-ядроли нейтрофиллар томонидан супероксид анионни ажралиб чиқарилиши; эозинофиллар адгезияси ва хемотаксиси; адгезия молекулаларини (шу жумладан, Р-селектин ва бошқалар) экспрессияси; IgE-га боғлиқ гистаминни, ПГ D2 ва лейкотриен С4 ажралиб чиқишини сусайтириш йўли орқали аллергияга қарши ва яллиғланишга қарши таъсир кўрсатади.\nТаъсири ичга қабул қилингандан кейин 30 минутдан кейин бошланади ва 24 соат давом этади.\nДезлоратадин катталар ва ўсмирлар қон плазмасида препарат ичга қабул қилингандан кейин 30 минут давомида аниқланишни бошлайди. Дезлоратадин меъда-ичак йўлларидан яхши сўрилади, плазмадаги Сmax га тахминан 3 соатдан кейин эришилади. Т1/2 тахминан 27 соат (20-30 соат) ни ташкил қилади. Плазма оқсиллари билан 83-87% боғланади. Препаратни 5 мг дан 20 мг гача дозада суткада 1 марта 14 кун давомида буюрилганда клиник жиҳатдан аҳамиятли даражада тўпланиши кузатилмайди. Овқатни ёки грейпфрут шарбатини бир вақтда қабул қилиш суткада 1 марта 7,5 мг дозада қўлланилган дезлоратадиннинг тақсимланишига таъсир кўрсатмайди. Дезлоратадин CYP3A4 ва CYP2D6 нинг ингибитори ва Р-гликопротеиннинг субстрати ёки ингибитори бўлиб ҳисобланмайди. Дезлоратадин глюкуронид билан бириккан 3-ОН-дезлоратадин ҳосил бўлиши билан гидроксилизация йўли билан организмда биотрансформацияга учрайди. Препаратнинг ўзгармаган оз қисми буйраклар ва ичак орқали чиқарилади.\nМавсумий (поллиноз) ва йил бўйи давом этувчи аллергик ринит (аксиришни, бурундан шиллиқ ажралишини, бурун қичишиши ва битишини, кўз қичишиши ва қизаришини, кўз ёши оқишини, танглай кичишишини бартараф килади ёки енгиллаштиради).\nСурункали идиопатик эшакеми (тери қичишини ва тошмани камайтириш ёки бартараф қилиш) да қўлланади.\nИчга, овқат қабул қилишдан қатъий назар сутканинг бир хил вақтида қабул қилинади.\n1 ёшдан 5 ёшгача бўлган болаларда 2,5 мл дан суткада 1 марта, 6-11 ёшгача 5 мл дан суткада 1 марта, 12 ёшдан катталарга 10 мл дан суткада 1 марта етарлича миқдорда сув билан қабул қилиш буюрилади.\n2 ёшгача бўлган болаларда сироп қўлланганида қуйидаги нохуш кўринишлар кузатилган: диарея, тана ҳароратини ошиши, уйқусизлик.\nКатталарда ва ўсмирларда (12 ёш ва ундан катта) сиропни қўллаганда қуйидаги нохуш кўринишлар кузатилган: юқори толиқиш, оғизни қуриши, бош оғриғи.\nЖуда кам ҳолларда кузатилган қуйидаги ножўя самаралар сифатида бош айланиши, уйқучанлик, тахикардия, юракурушини ҳис қилиш, қоринда оғриқ, кўнгил айниши, қусиш, диспепсия, диарея, қон зардобида билирубин, жигар ферментлари даражасини ошиши келтирилган. Аллергик реакциялар: анафилаксия, ангионевротик шиш, қичишиш, тошма, эшакеми.\nпрепаратнинг компонентларига ёки лоратадинга ўта юқори сезувчанлик;\n1 ёшгача бўлган болалар;\nсироп учун (таркибида сахароза ва сорбитол мавжудлиги туфайли) фруктозани ўзлаштираолмаслик, глюкоза-галактозани сўрилиши бузилиши ёки сахароза-изомальтоза танқислиги каби наслийкасалликларида қўллаш мумкин эмас.\nБошқа дори воситалари билан ўзаро таъсири аниқланмаган. Алкоголнинг марказий нерв тизимига таъсирини кучайтирмайди.\nДезлоратадинни тавсия этилган дозаларда автотранспортни ҳайдаш ва механизмларни бошқариш қобилиятига таъсири аниқланмаган.\nПедиатрияда қўлланилиши: сиропни1 ёшгача бўлган болаларда қўллашнинг хавфсизлиги ва самарадорлиги.\nПрепаратни ҳомиладорлик вақтида қўллашнинг хавфсизлиги бўйича клиник маълумотлар йўқлиги туфайли, уни ҳомиладорларда қўллаш тавсия этилмайди.\nДезлоратадин кўкрак сути билан ажралади, шунинг учун эмизиш даврида сиропни қўллаш тавсия этилмайди.\nДаволаш: меъдани ювиш, фаоллаштирилган кўмирни қабул қилиш, зарурати бўлганида – симптоматик даволаш тавсия этилади. Гемодиализда чиқарилмайди. Перитонеал диализнинг самарадорлиги аниқланмаган.\n150 мл сироп қахрабо рангли шиша флаконда, бир флакон ўлчов қошиқчаси ва қўллаш бўйича йўриқномаси билан картон қутида.


15:56, 21.01.2020 // 19766\nШавкат Мирзиёев: Марказда ўтираверган вазирлар халққа нима кераклигини қаердан билади?\nПрезидент Шавкат Мирзиёев Олий Мажлис палаталарининг қўшма мажлисида одамларнинг яхши яшашга бўлган талаблари ортиб бораётганига эътибор қаратди, дея хабар бермоқда Президент матбуот хизмати.\n«Энди кечаги натижа билан халқимизни рози қила олмаймиз. Бугунги кун талаби ҳар куни изланиш, янгилик яратишдир. Шундагина халқимиз ҳаёти яхши томонга ўзгаради», — деди давлат раҳбари.\n«Биз қанча мукаммал қонун, фармон ва қарорлар қабул қилмайлик, агар улар жойларда етарлича амалга оширилмаса, шунча меҳнат ва саъй-ҳаракатимиз натижаси сезилмай қолаверади», — деди Шавкат Мирзиёев.\n«Шунинг учун вазирлик ва идоралар ҳамда ҳокимликлар ишини оқилона ва самарали йўлга қўйиш ҳукуматнинг бош вазифаси бўлиши лозим. Энди ҳар бир топшириқнинг ижро этилгани қоғозга қараб эмас, эришилган пировард натижага қараб баҳоланади», — деди Президент.\n«Энди иш фаолиятини фақат ишхонасида ўтказган ва қоғозбозликка берилиб, амалий натижани кейинги ўринга тушириб қўйган раҳбарлар билан хайрлашамиз. Марказда ўтираверган вазирлар халққа нима кераклигини қаердан билади? Тармоқ ва ҳудудлар раҳбарлари иш услубини ўзгартириб, масъулият ва жавобгарликни ўз зиммасига олишни ўрганиши, ўз аравасини ўзи тортиши керак. Ўз вақтида ҳал қилинмаган муаммолар жойлардаги аҳоли кайфияти ва турмуш шароитига катта таъсир кўрсатишини бир сония бўлса ҳам унутмаслигимиз зарур», — деди Президент.\nДавлат органлари фаолияти ҳамда амалга оширилаётган ислоҳотлар оммавий ахборот воситаларида кенг ёритилиши устувор вазифага айланиши кераклиги белгиланди. Қонун чиқарувчи ва ижро ҳокимияти ўртасидаги ўзаро самарали ҳамкорликни мутлақо янги босқичга олиб чиқиш, ижроия органлари раҳбарларининг Олий Мажлис палаталари олдидаги ҳисобдорлигини янада ошириш зарурлиги таъкидланди.\n14:28 Кеча // 152297\n08:56, 19.09.2020 // 135580\n23:35, 19.09.2020 // 92183\n13:51 Кеча // 81729\n23:58 Кеча // 81083


ХДП “Давра кенгаши”га қўшилмайди, “Эрк” ҳам эргашмоқчи эмас\nЎзбекистондаги мухолифатдаги партиялар ва инсон ҳуқуқлари ташкилотлари вакилларидан иборат “Давра кенгаши” ташкилотининг Тошкент вилояти бўлими мамлакатни сиёсий ва иқтисодий бўҳрондан олиб чиқишда бирлашиш ғоясини илгари сурди.\nБўлим ўзининг бу борадаги қадамлари хусусидаги баёноти ва меморандумини муҳокамага қўйди.\nБўлим ҳамраиси Абдураҳмон Ҳосиловнинг “Озодлик” мухбирига айтишича, бу ҳаракатлар Ўзбекистонда демократик мухолифатни яратиш учун биринчи қадам. Мустақилликнинг ўтган 14 йили мобайнида мамлакатда давлатчилик ва ҳукумат шаклланиб бўлди, лекин бу шаклланиш ва фуқароларнинг турмуш даражаси мутаносиб эмас.\n“Мухолифатнинг вазифаси эркин демократик фуқаролик жамияти қуришга ҳаракат сифатида тан олиниши керак. Мамлакатни сиёсий ва иқтисодий бўҳрондан олиб чиқиш ҳаракатига Ўзбекистонда расман рўйхатдан ўтган бешта сиёсий партияни ҳам жалб этиш режалаштирилган”, - деди А.Ҳосилов.\nШу пайтгача Ўзбекистондаги мухолиф кучларни бирлаштиришга бир қанча ҳаракатлар бўлди. Лекин уларнинг бирортаси ҳам ижобий самара бермади. Хўш, бугунги шароитда демократик мухолифнинг бирлашишига ишонч борми? Ҳукумат ўзига қарши бўлган янги кучнинг пайдо бўлишига йўл қўядими?\nА.Ҳосиловнинг сўзларига кўра, мухолифатни ҳукуматга қарши куч сифатида кўриш нотўғридир. Чунки провард мақсад Ўзбекистонни ривожлантириш бўлгани учун “Давра кенгаши” (Тошкент вилояти бўлими назарда тутиляпти) маълум нуқталарда ҳукумат билан ҳам ҳамкорлик қилади.\nЎзбекистонда расман рўйхатдан ўтган сиёсий партиялар “Давра кенгаши” таклифини қандай қабул қилади?\nХалқ демократик партияси раҳбарларидан бири Аслиддин Рустамовнинг таъкидлашича, ХДП расман рўйхатдан ўтган партия билан мулоқот қилиши мумкин.\n“Қолаверса, ўзини ҳаракат, коалиция, партия сифатида эълон қилаётган ҳар хил одамлар аслида хориждан катта миқдорда маблағ олиб, оғзига келган бўлар-бўлмас, Ўзбекистон шаънига бўҳтон гапларни ҳам айтиб юрибди”, - деди А.Рустамов.\n“Бирлик халқ ҳаракати” партияси бош котиби Васила Иноятова бирлашиш тарафдори эканини билдирди.\n“Лекин, - дейди В.Иноятова, - ҳаракатларимиз чақириқларимизга мос келмаяпти. Биз чақириб туриб, амалда ҳеч нарса қилмаяпмиз. Қуруқ гаплардан амалий ҳаракатларга ўтиб, бирлашган кучга айланишимиз жуда керак. Андижон воқеасидан кейин мухолифат вакилларининг қамалиши бизнинг бирлашмаганимиз натижасидир”.\n“Эрк” демократик партияси бош котиби Отаназар Орипов бундай ҳаракатларнинг ижобий натижа беришига ишонмади.\n“Улар (“Давра кенгаши”нинг Тошкент вилояти бўлими) ортида кимлар турганини билмаймиз. Аниқ билмайдиган нарсалар ортидан эргашиш нотўғри бўлади”, - деди О.Орипов.


Масофавий таълим кейинги ўқув йилида ҳам давом этиши мумкин\n26 октябр 2020, Тошкент вақти: 09:59\nЎзбекистонда ўқувчиларга онлайн таълим бериш жараёни 2020/2021 ўқув йилида ҳам давом эттирилиши мумкин. Бу режа Вазирлар Маҳкамасининг “Халқ таълими тизимида онлайн таълим бериш фаолиятини янада такомиллаштириш тўғрисида”ги қарори лойиҳасида акс этган. Ҳужжат матни Норматив-ҳуқуқий ҳужжатлар лойиҳалари муҳокамаси порталига 4 июнь куни жойлаштирилган.\nҲужжатга мувофиқ, давом эттирилажак “online-maktab” лойиҳаси доирасида 2020 йил 1 августдан бошлаб 2020/2021 ўқув йили учун телевизион видеодарсларни тасвирга олиш йўлга қўйилади. Телевизион видеодарс ва видеомашғулотларни доимий тасвирга олишни ташкил этиш учун “O‘zbekiston MTRK Mediamarkazi” биносида махсус телестудия ажратилади ва техник талаблар асосида жиҳозланади.\nТелевизион видеодарслар Халқ таълими вазирлиги томонидан тақдим этиладиган дарс жадваллари асосида Ўзбекистон Миллий телерадиокомпанияси томонидан белгиланадиган телеканаллар орқали намойиш этиб борилади.\nЛойиҳаларга жалб этиладиган ўқитувчиларга ҳар бир телевизион видеодарс ва видеомашғулотлар учун (асосий иш ҳақидан ташқари) базавий ҳисоблаш миқдорининг 25 фоизи миқдорида, муҳаррир ва сурдопедагогларга ҳар бир ишлаган куни учун базавий ҳисоблаш миқдорининг 50 фоизи миқдорида қўшимча ҳақ тўланади.\nВМ қарори билан ХТВга 2020 йил 1 сентябрига қадар телевизион видеодарслардан фойдаланишда ўқувчилар, ўқитувчилар ва ота-оналарга қулайлик яратиш мақсадида www.maktab.uz платформасини яратиш ва умумтаълим тизимида ягона марказлашган виртуал (онлайн) мактаб сифатида татбиқ этиш топширилган.\nҚарор лойиҳаси муҳокамаси 19 июнгача давом этади.\nЖорий ўқув йилида Ўзбекистон мактабларида якуний имтиҳонлар бекор қилингани ҳақида Озодлик аввал хабар қилганди. Халқ таълими вазири Шерзод Шерматовга кўра, “мактабларга ўқувчиларнинг йиллик баҳоларини истисно тариқасида ушбу ўқув йилининг 3 та чорак баҳолари асосида чиқариш” тавсия этилган.


«Реал» финишга тўрт тур қолганида 35-бор Испания чемпионига айланди, Дортмундни Ҳоланднинг ҳет-триги қутқара олмади, АПЛни тарк этадиган илк жамоа номи аниқ бўлди. Шанба оқшомида Европа футболида рўй берган бошқа воқеалар.\nИспания: Анчелотти уникал мураббий, «Атлетико»да муаммолар\nРеал — Эспаньол 4:0\nГоллар: Родриго (33, 43), Асенсио (55), Бензема (81).\nРеал — Куртуа, Васкес, Каземиро (Иско, 60), Вальехо, Марсело, Камавинга (Гила, 75), Модрич (Кроос, 60), Себальос, Родриго (Винисиус, 75), Асенсио, Мариано (Бензема, 60).\nОгоҳлантиришлар: Мариано (42), Каземиро (46).\nОлтин ўйин арафасида Лука Модрич «Реал» билан янги шартнома имзолагани ва бу бир мавсум билан чекланмаслиги, келишув 2024 йилга қадар узайтирилиши мумкинлиги ҳақида хабар тарқалди. Бу янгиликнинг ўзини байрам деб аташ мумкин. «Сантьяго Бернабеу»да йиғилган мухлислар 7-дақиқада собиқ кумирлари Криштиану Роналдуни олқишлашди.\nМайдонда эса ёш авлод жавлон урди. Баҳорда беш ўйинда майдонга тушган Родриго тўрт гол урди. Ушбу бразилиялик аввалги 79 ўйинида жами шунча гол урганди. У ҳисобни фахрий жамоадоши Марселонинг узатмасидан кейин очди. Марсело эса «Қироллик клуби» билан 24-совринини қўлга киритди ва январда вафот этган клуб афсонаси Пако Хентодан ўзиб кетиб, клуб тарихидаги энг совриндор футболчига айланди.\nМарсело — ҳам афсона. Захирадан қўшилиб, ўйинга нуқта қўйган Бензема каби. Албатта Карло Анчелотти ҳам. У энди кучли бешлик чемпионатларининг барчасида ғолиб чиққан илк мураббийга айланди. Анчелотти Италияда «Милан», Англияда «Челси», Францияда «ПСЖ», Германияда «Бавария» билан чемпион бўлганди. У «Реал»даги аввалги фаолиятида ЕЧЛни қўлга киритган, аммо ички чемпионатдаги биринчи мавсумида чемпион бўла олмагач, истеъфога чиқарилганди.\nУнинг Мадридга қайтиши эса ўзини тўла оқлади. Чемпионликдан кейин бўшашган «Атлетико» ва ўзгаришлар давридаги «Барселона» фонида чемпионлик анча осон қўлга киритилди. «Реал»ни чемпионатнинг кейинги мавсумида кучайган рақиблар кутади, аммо Мадрид ҳам янги мавсумга Антонио Рюдигер ва Килиан Мбаппе билан кучайтирилган ҳолда бориши кутилмоқда. Футболдаги «катта дубулға»ни қўлга киритган Анчелотти яна бир тарихий натижага қўл уриши ва Чемпионлар лигасини тўрт бор қўлга киритган илк мураббийга айланиши мумкин.\nҲозирча 35-бор чемпионликни расмийлаштирган мадридликлар «Ювентус»ни ортда қолдирган ҳолда, топ-5 чемпионатлар рекордчисига айланди.\nАтлетик Б — Атлетико 2:0\nГоллар: Эрмосо (8, автогол), Уильямс (55, пенальти).\nАтлетик Бильбао — Симон, де Маркос, Альварес, Мартинес, Берчич (Баленсиага, 87), Н.Уильямс (Заррага, 75), Д.Гарсия (Венседор, 75), Весга, Муниаин, Р.Гарсия (Вивиан, 87), И.Уильямс (Беренгер, 77).\nАтлетико — Облак, Льоренте, Эрмосо, Хименес, Мандава (Корреа, 46), Лоди, Карраско (Кунья, 65), Эррера (Коке, 65), Кондогбиа (де Пауль, 65), Гризманн, Суарес (Врсалько, 70).\n«Атлетико» рақибларнинг очко йўқотиши туфайлигина тўртинчи ўринни ўзида сақлаб қолмоқда. Мадридликлар ҳозирда пасайиш даврида. Ўтган турда жамоа турнир жадвалининг қуйи қисмида жойлашган «Гранада» мудофаасини ёриб ўтолмаганди, энди эса кутилганидек Бильбаода катта қийинчиликка учради. Басклар январда кубок ўйини яримфиналида Диего Симеоне жамоасини мағлуб этишгани тасодиф бўлмаганини исботлашди.\n«Матрасчилар»га энг жиддий хавф Иньяки Уильямс томонидан бўлди, у Хименес билан тўп учун курашда енгиб чиқиб, Эрмосони тўпни ўз дарвозасига йўналтиришга мажбур қилди. Кейинроқ унинг зарбаси дарвоза устунига тегди. «Атлетико» танаффусдан кейингина хавфли ҳужумлар уюштира бошлади ва Гризманнинг зарбаси дарвоза тўсинини титратди.\nАммо бу тасаввур алдамчи бўлиб чиқди ва жавоб ҳужумида мезбонлар пенальти ишлашди, Уильямсларнинг каттаси зарбани паненка услубида ижро этиб, «Сан-Мамес»ни тўлқинлантирди. Душанба куни «Хетафе»га сафар қиладиган «Бетис» ғалаба қозонса, тўртинчи ўрин билан орадаги фарқни бир очкогача қисқартириши мумкин.\nЛиверпулдаги мағлубиятдан кейин Унаи Эмери яна таркибда ёппа ротация уюштирди ва бу «Вилярреал» турнир жадвалида охирги ўринни эгаллаб турган «Алавес»дан мағлуб бўлишга олиб келди. «Сариқ субмариналар» мағлубиятдан қутулиб қолиш учун ўйнашди, аммо ўйин охирида Ло Сельсо қулай позициядан хато зарба берди, Пако Алькасернинг икки зарбаси дарвозабон томонидан қайтарилди. Валенсияликларга шунчаки икки фронтда кураш олиб бориш учун куч етмаяпти, натижада жамоа кейинги мавсумда еврокубокларда қатнашиш имконини йўққа чиқармоқда. «Вилярреал» олтинчи ўриндаги «Реал Сосьедад»дан уч очкога ортда қолмоқда ва якшанба кунги ўйинда басклар «Райо Вальекано»га қарши ўйинда муваффақиятга эришса, бу фарқ янада йириклашади.\nАнглия: Клопп етакчиларга дам берди\nНьюкасл – Ливерпул 0:1\nГол: 0:1 – 19 Кейта.\nЛиверпул – Алиссон, Гомес, Матип, ван Дейк, Робертсон, Милнер (Тиаго Алькантара, 78), Ҳендерсон (Фабиньо, 69), Кейта, Мане (Салоҳ, 69), Диогу Жота, Диас.\nОгоҳлантиришлар: Диогу Жота (43), Жоэлинтон (43), Гомес (51), Мане (68).\n«Ливерпул» билан янги шартнома тузган Юрген Клопп Александр-Арнольд, Фабиньо, Тиаго Алькантара ва Салоҳ каби етакчиларга дам бериб ўйнаши ҳам мумкин. Қизиллар сафидаги ҳар бир футболчи, жумладан Кейта ҳам гол ура олади, «Ньюкасл» футболчиларининг арбитрни голни бекор қилиш учун ундашлари беҳуда кетди, ҳужум бошланган вақтда Милнер яккакураш вақтида тўпга ўйнаганди.\nЎз навбатида меҳмонлар дарвозаси олдидаги тревога алдамчи бўлиб чиқди, Альмироннинг голи офсайд туфайли бекор қилинди. «Ливерпул» тўла хотиржам бўлиши учун иккинчи гол етишмади, Диогу Жота қулай вазиятни йўққа чиқарди. Аммо меҳмонлар шусиз ҳам уддалашди ва - бу мавсумда Кейта гол урган барча учрашувларда ғалабага эришилган.\nЛидс — Манчестер Сити 0:4\nГоллар: Родри (13), Аке (54), Жезус (78), Фернандиньо (90+3).\nМанчестер Сити – Эдерсон, Канселу, Лапорт, Диаш, Аке (Зинченко, 60), Гундўған, Грилиш, Родри (Фернандиньо, 83), Фоден (Бернарду Силва, 80), Стерлинг, Жезус.\nОгоҳлантиришлар: Фирпо (6), Грилиш (14), Канселу (68).\nЎз ўйинини кейинроқ ўтказган «Сити» яна етакчиликни қайтариб олиш учун ўйнашига тўғри келди ва бу иш муамммосиз уддаланди. Хосеп Гвардиола жамоаси «стандартлар»дан унумли фойдаланди. Биринчи вазиятда Фоденнинг жарима нуқтасидан берган узатмасига Родри моҳирлик билан сакраб ҳисобни очди. Иккинчи гол бурчак зарбаси ижро этилганидан сўнг марказий ҳимоячиларнинг боғлами ишлаши эвазига урилди. Рубен Диаш Фоден узатган тўпни боши билан дарвоза яқинида турган Акенинг оёғига ташлаб берди. Иккинчи бўлимнинг иккинчи ярмида Габриэл Жезуснинг навбатдаги голи учрашув тақдирини амалда ҳал қилди, қўшимча дақиқаларда эса Фернандиньо «Лидс» дарвозасига тўртинчи голни урди. «Шаҳарликлар» яна биринчи. «Ливерпул» билан чемпионлик пойгаси катта эҳтимол билан сўнгги турга қадар давом этади.\nИталия: «Наполи»нинг қайтиши\nНаполи — Сассуоло 6:1\nГоллар: Кулибали (7), Осимҳен (15), Лосано (19), Мертенс (21, 54), Раҳмани (80) — Лопес (87).\nНаполи – Оспина, Ди Лоренцо (Дзаноли, 82), Кулибали, Раҳмани, Руй (Ғулом, 82), Фабиан Руис (Демме, 77), Замбо-Ангисса, Мертенс, Инсинье, Лосано (Политано, 77), Осимҳен (Элмаз, 77).\nОгоҳлантиришлар: Лопес (18), Фраттези (53), Берарди (84).\nСўнгги уч турда атиги бир очко олгач, чемпионлик пойгасидан чиқариб қўйилган «Наполи» бор аламини «Сассуоло»дан олд. Жанубликлар ўйинни шу қадар кучли бошладики, қора-яшилларнинг фаворитлар учун ноқулай рақиб сифатидаги мақомини унутишга тўғри келди. Ўйин тақдири биринчи бўлим ўрталаридаёқ ҳал бўлди, неаполитанликлар йигирма дақиқа ичида рақиб дарвозасини тўрт бор ишғол этишди ва бу жамоанинг 2009 йилдан буён ўйинни бундай старт билан бошлаши бўлди. Айниқса Осимҳеннинг натижасини эътироф этиш мумкин, у фаолиятида илк бор кучли бешлик чемпионатларида бир мавсумда 13 гол уришга эришди. Бу катта рақам бўлиб кўринмайди, аммо у жароҳати туфайли бир неча ой мобайнида майдонга туша олмаганини эътиборга олиш керак. Асосийси эса, мавсум финишида Лучано Спаллетти жамоаси ҳамон Милан клубларига таҳдид солишда давом этади.\nГермания: фаворитлар куни эмас\nМайнц — Бавария 3:1\nГоллар: Буркардт (18), Ниакате (27), Баррейро (57) — Левандовски (33).\nБавария – Ульрайх, Павар, Зюле (Станишич, 79), Эрнандес (Ньянзу, 67), Дэвис, Забитцер (Мусиала, 46), Горетцка (Сане, 46), Гнабри, Киммих, Шупо-Мотинг (Видович, 67), Левандовски.\nОгоҳлантиришлар: Киммих (43), Эрнандес (65), Павар (73), Сане (86).\nАмалдаги чемпион сифатида ўйнаган «Бавария» Майнцда сенсацион равишда мағлубиятга учради. Мюнхенликлар учун бу ўйиндаги ягона ижобий вазият — Левандовскининг голи бўлди. Полшалик форвард бир турнир доирасида сафар ўйинларида 18 гол урган ҳолда бундеслига рекордини қайд этди. Юлиан Нагельсманн жамоасига параллел ўйинда «Боруссия» намойиш этишга уринган камбэк камлик қилди.\nБоруссия Д — Боҳум 3:4\nГоллар: Ҳоланд (18 пенальти, 30 пенальти, 62) — Польтер (3), Ҳолтманн (8), Локадия (81), Пантович (85, пенальти).\nБоруссия Д – Ҳитц, Аканжи, Загаду, Геррейру (Роте, 84), Витцель (Пападопулос, 87), Брандт (Мукоко, 87), Беллингем, Вольф (Рейньер, 84), Ройс, Ҳоланд, Байно-Гиттенс (Пасслак, 63).\nОгоҳлантиришлар: Беллингем (24), Лосилла (31), Машович (35), Брандт (54), Роте (89), Цоллер (90), Пападопулос (90).\nДортмундликлар ўйиннинг 8-дақиқасига келиб икки гол ўтказиб юборган ҳолда мухлисларини шокка туширди, аммо Ҳоланд ўзини кўрсатди. Норвегиялик ҳужумчи танаффусга қадар икки бор пенальтини аниқ ижро этиб ҳисобни тенглаштирди, ўйиннинг иккинчи бўлимида эса Ройснинг қанотдан узатмасидан кейин дарвозани ишғол этиб, профессионал футболчилик фаолиятида 12-ҳет-тригини нишонлади. Бу голдан кеийн «Боҳум» нокаут ҳолатига тушгандек эди, аммо меҳмонлар ирода кўрсатишди ва ўйин охирида ғалабани илиб кетиб, бундеслигада қолишларини кафолатлади.\nАПЛга чиққан сўнгги тўрт мавсумида ҳар сафар чемпионшипга тушиб кетган 2-чи жамоа «Норвич» бўлди. Бундай серия аввал «Кристал Пэлас» билан ҳам рўй берган. Аммо «канарейка»лар чемпионшипга жами олти бор тушиб кетган ва бу борада энг юқори кўрсаткич қайд этган.\nГенуя дербиларида «Сампдория» бош мураббийи Марко Жампаоло 5 бор ғолиб чиқди. Бу 1994/95 йилги мавсумда уч очколик тизимга ўтилганидан бери энг юқори кўрсаткич ҳисобланади.\n«Реал» ҳимоячиси Алаба 10 мавсумда кетма-кет чемпион бўлди. Австриялик ҳимоячи бундеслигадаги сериясини ла лигада ҳам давом эттирди.\nА серияда бир клуб учун 150 гол урган 10-футболчи «Лацио» ҳужумчиси Чиро Иммобиле бўлди.\nНидерландия чемпионатида 124 ўйинда майдонга тушган «Аякс» яримҳимоячиси Душан Тадич клуб рекордини ўрнатди.\nЛа лигада «Атлетик» яримҳимоячиси Рауль Гарсия 550-ўйинини ўтказди. У бу борада «Реал» афсонаси Раул билан тенглашиб олди, ўйинлар сони бўйича ундан олдинда жорий мавсумни «Бетис» сафида ўтказган Хоакин (596) ва ўтмишдаги таниқли дарвозабон Субисаррета (622) бор.\n«Трабзонспор» 13 659 кун давом этган танаффусдан кейин яна Туркия чемпионлигини нишонлади.\n«Барса» нохуш сериясини тўхтатди, Лэмпард ҳаёт-мамот ўйинида ғалаба қозонди. Кун ўйинлари якунлари\n15:05 / 13.04.2022\nМадридда фантастика, Мюнхенда сенсация. ЕЧЛда яримфинал учун ўйинлар


Данияда автомобиллардан холи шаҳар қурилади\n18:05 / 31.07.2015\nДанияда автомобиль ҳаракати тўлиқ тақиқланадиган янги аҳоли пункти қуриш режалаштирилмоқда, деб хабар бермоқда The Local нашри.\nГап Орхуса шаҳри ташқарисидаги Nye (дания тилидан “янги” дегани) номини оладиган аҳоли пункти ҳақида кетмоқда. Лойиҳа муаллифларининг ғояси бўйича, аҳолиси 15 минг кишини ташкил қиладиган яшил шаҳарчада замонавий технологиялар шаҳар ташқарисидаги ҳаёт билан уйғунлашади.\nБу ерда автомобиль ҳаракатининг йўқлиги шаҳарча аҳолисининг бир-бирлари билан кўпроқ мулоқот қилишларига ундайди. Орхуса шаҳри маркази билан трамвай алоқаси йўлга қўйилади, бутун аҳоли пункти бўйлаб велосипед йўлаклари ётқизилади.\nБироқ таъкидланишича, шаҳарчага ўз автомобилларида келган кишилар автомобилларини ўзларида қолдиришлари мумкин бўлади, бироқ уни гаражда эмас, балки турар-жой кварталларидан унча узоқ бўлмаган махсус ҳудудда қолдиришади.\nЛойиҳа яқин 5 йил ичида якунланиши тахмин қилинмоқда.


Нега йўлда қулоқ битади? Ундан халос бўлиш мумкинми?\nLifestyle 11:25 / 05.07.2019 22069\nТоғли ҳудуддан ўтишда ёки самолёт учиш ва қўниш вақтида қулоқ битиб қолиши кўпчиликка аён. Ҳатто баъзида кучли оғриқ ҳам кузатилади. Унинг сабаби ва ечимлари ҳақида таништирамиз.\nНега қулоқ битади?\nЎрта қулоқ бўшлиғидаги ва атрофдаги ҳаво босими ўртасида мувозанат бузилса, безовталик пайдо бўлади. Қулоқ ичидаги босимни меъёрлаштиришга евстахиев найчаси жавобгар ҳисобланади. Ушбу тор найча ўрта қулоқ бўшлиғини бурун-томоқ бўшлиғи билан туташтириб туради. Самолёт юқорига кўтарилганда ёки қўнаётганда ўраб турган муҳитнинг ҳаво босими евстахиев найчаси мувозанатни ушлашга улгурмайдиган даражада жуда тез ўзгаради. Натижада қулоқлар битади ёки оғришни бошлайди.\nШифокорлар бу ҳолатни airplane ear (сўзма-сўз — «самолёт қулоғи») деб аташади. Mayo Clinic мутахассислари қулоқлардаги кучли ноқулайлик ёки оғриқ, уларнинг битиб қолиши ва эшитишнинг ёмонлашиши кабиларни airplane ear'нинг аломатлари деб қабул қилишган.\nОдатда эснаш ёки ниманидир чайнаш ечим бўла олади — белгилар йўқолади, аммо баъзи бир ҳолатларда асоратлар жиддий бўлиши мумкин. Қуйида улардан мисол келтирамиз:\nқулоқда сув кирганга ўхшаш босим;\nэшитиш қобилияти ёмонлашиши ёки бутунлай йўқолиши;\nқулоқда шовқин пайдо бўлиши;\nбош айланиши натижасида қусиш;\nқулоқдан қон кетиши.\nАломатлар бир неча соат давомида ҳам ўтиб кетмаса, шифокор тавсиясини олиш зарур.\nЕвстахиев найчасини ёпиб қўювчи ёки унинг ишлашига тўсқинлик қилувчи ҳар қандай омил хавфли ҳисобланади:\nнайчанинг кичиклиги, асосан ёш болаларда;\nсинусит (бурун бўшлиғи шиллиқ қаватининг яллиғланиши);\nўрта қулоқ бўшлиғи инфекцияси.\nПрофилактика: парвоз ва йўл давомида нима қилиш керак?\nЭснанг ёки ютининг. Бу ҳаракатлар евстахиев найчасини очувчи мушакларни ҳаракатга келтиради. Одатда парвоз олдидан тарқатиладиган сақич ёки обакидан олишни унутманг.\nВальсальва найрангидан фойдаланинг. Бу усул бош суяги ичидаги бўшлиқ ва атроф-муҳит ҳаво босимини мослаштиришга ёрдам беради. Тартиби: бурун ва оғизни беркитинг, сўнг худди бурун қоқиш каби нафас чиқаришга ҳаракат қилинг.\nУхламанг. Парвоз давомида мудраб қолсангиз, босимни меъёрлаштиришга доир чоралар кўра олмайсиз.\nИложи бўлса парвоз кейинроққа қолдирган маъқул, қачонки сизда шамоллаш, синус инфекция, бурун битиши ёки қулоқ инфекциялари кузатилса. Яқиндагина қулоқ операциясини бошдан кечирганлар эса шифокордан учишга рухсат олиши мақсадга мувофиқ.\nҚулоқчинлардан фойдаланинг. Улар қулоқ пардасидаги босимни меъёрга келтиради.\nБуринингиз битиб қолган бўлса, парвоз ва қўнишдан 30—60 дақиқа олдин оддий бурун очувчи спрей ёрдамида бурнингизни очишга уриниб кўринг. Лекин ундан жуда тез-тез фойдаланишга ўрганиб қолманг — бурун битиши сурункали касалликка айланиб кетиши мумкин.\n23:38 / 21.11.2019 11428\n23:13 / 21.11.2019 795\n22:57 / 21.11.2019 5322


Қуръон беллашуви - Баҳоуддин Нақшбанд ёдгорлик мажмуаси маркази\n07 июл 2018 й.\n1041 марта ўқилди.\nМуҳтарам Президентимиз Шавкат Мирзиёевнинг ташаббуслари билан улуғ аждодларимизнинг илмий меросларини ўрганиш борасида олиб бораётган хайрли ишлари самараси ўлароқ Бухоро вилояти Баҳоуддин Нақшбанд зиёратгоҳи ҳудудида Хожагон Нақшбандия тариқати уламолари ҳаёти ва уларнинг қолдирган илмий меросларини ўрганиш мақсадида “Тасаввуф” мактаби очилган эди.\n«Диний-маърифий соҳа фаолиятини тубдан такомиллаштириш чора-тадбирлари тўғрисида»ги 2018 йил 16 апрелдаги ПФ–5416-сон Фармон билан тасдиқланган чора-тадбирлар дастурида белгиланган вазифалар ижросини таъминлаш мақсадида, Ўзбекистон мусулмонлари идорасининг 2018 йил 30 апрелдаги 01А/056-сонли ва 2018 йил 05 февралдаги 01А/017-сонли буйруғига асосан Бухоро вилоятидаги “Тасаввуф мактаби” қошида “Қуръон карим ва тажвид” ҳамда “Араб тили”ни ўрганиш бўйича ўқув курслари очилиб ўз фаолиятини йўлга қўйди.\nБиринчи очилган араб тили курси ўқувчилари бугун ўзларнинг 3 ойлик ўқишлари тугаши арафасида Қуръон ўрганган 30 нафар аёллар ўртасида Қуръон беллашуви ўтказилди. Беллашув давомида 3 ой ичида иштирокчилар Қуръон ўқишни яхши ўзлаштирганига гувоҳ бўлинди.\nМазкур беллашув икки йўналишда бўлиб ўтди.\n1.\tҚуръон тиловати\n2.\tҚуръон ҳаваскорлари\nҚуръон тиловати йўналиши бўйича ҳакамларнинг қарорига мувофиқ:\n1-ўрин: Шарипова Мадина\n2-ўрин: Мирзаева Феруза\n3-ўрин: Набиева Шоҳиста ва Ачилова Зебиносо эгаллашди.\nҚуръон ҳаваскорлари йўналиши бўйича ҳакамларнинг қарорига мувофиқ:\n1-ўрин: Шаропова Меҳрангиз\n2-ўрин: Гаюпова Азиза\n3-ўрин: Адилова Нодира ва Роҳатова Хабиба эгаллашди.\nШунингдек, бир қатор номинацияларда яъни:\nКўрик танловнинг тажвид маликаси номинацияси соҳибаси Қўчқорова Динора;\nКўрик танловнинг фахрий иштирокчиси номинацияси соҳибаси Насриддинова Ҳамида;\nКўрик танловнинг энг фаол иштирокчиси номинацияси соҳибаси Гадоева Мадина эгалладилар.\nУшбу беллашув жуда ҳам қизғин ва баҳсларга бой бўлиб, барча қатнашувчиларга кўтаринки кайфият бахш этди. Тадбир ғолибларига қимматбаҳо ва эсдалик совғалари тақдим этилди.\nЎМИ Бухоро вилояти матбуот хизмати.


Хитойнинг БУЮК ДЕВОРИ ҳақида нималарни биламиз? — 21asr.uz\nХитойнинг буюк девори — шимолий чегараларини кўчманчи қабилаларга қарши ҳимоя қилиш учун бир қатор тошлар ёрдамида императорлар томонидан қурилган мудофаа иншоатидир. Ўша пайтнинг ўзида, девор — Хитойнинг шарқий соҳили бўйлаб, тоғлар, тепаликлар ва чўллардан иборат бўлган турли ерларни ўз ичига олиб, Шанҳаигуан шаҳридан мамлакатнинг шимоли-ғарбий қисмида жойлашган Лоп Нургача чўзилган. Бугунги кунда кўпгина девор йўқ бўлиб кетган, аммо унинг қисмлари ҳали ҳам қайта кашф қилиниб бормоқда, деворнинг айни вақтдаги узунлиги эса тахминан 4 500 мил.\nГарчи деворлар милоддан аввалги IX асрдан бошлаб мавжуд бўлса-да, улар милоддан аввалги V асрдан 221 йилгача уруш давридаги Штатлар даврида кенг қўлланилган эди, аммо Хитойнинг биринчи императори Қин Ши Ҳуангди томонидан Хитойни бирлаштиришда у турли деворларнинг ўзаро бириккан мудофаа тизимини яратиш учун амалга оширилди. Қин Ши Ҳуангди Хитойни ўлчовлар, валюталар ва хитойча ёзувларни бир хил ўлчовга солиш йўли билан нафақат сиёсий, балки иқтисодий жиҳатдан ҳам бирлаштирди. Шунингдек, у суғориш тизимини ишлаб чиқди ва савдоларни яхшилаш мақсадида вилоятлар билан боғлайдиган кенг йўл ва каналлар тармоғини яратиб, Буюк деворнинг катта ривожланишини амалга оширди.\nДастлабки девор, асосан, тупроқли ердан қурилган (бугунги кунда Хитойда худди шундай усуллар қўлланилади), кузатиш жойлари эса ерга жойлаштирилган. Бўлимлари аста-секин бир қатлам сифатида ўрнатилган, чунки деворга ҳаракатни бирлаштирувчи жой сифатида қаралган. Ишчи кучига мамлакатнинг турли бурчакларидан олиб келинган ва қайта жойлаштирилган аскарлар, маҳбуслар ва деҳқонлар бўлиб, улар ҳаётининг қолган қисмида қаттиқ меҳнат қилишган, миллионлаб одамлар шу жараёнда вафот этган. Деворнинг чўзилишидаги ҳар метр узунлик учун бир одам ўлган ва шу сабабли ҳам деворга узун мозор ҳовлисининг номи берилган.\nКейинги йирик қурилиш жараёни Минг сулоласи томонидан 1368-1644 йилларда амалга оширилган. Минг императорларидан биринчиси – бу 1368 йилда император бўлган Ҳонгву эди. Мамлакат мўғул ёки юан сулоласи томонидан бошқарилгунга қадар, деҳқонлар исёни уларни бошқарувдан олиб ташлаган. Исённинг этакчи саркардаси император бўлгач, Ҳонгву номини олган. У деворда қурилиш ишларининг бир қисмини бошлаган, кейинчалик унинг ўғли Ёнгли энг катта император бўлиб, отасининг ишини давом эттирган. Ёнгли пойтахтни Нанжингдан жанубдаги Пекин шаҳрига кўчириб, ҳужумдан қўрққанлиги сабабли буюк деворни мустаҳкамлашга киришган. Минг даврида замонавий девор Дандонгдан Корея чегарасида жойлашган Гоби чўлидаги Списе Роутенинг охиридаги Жиаюгуангача чўзилиб қурилган.\nДеворнинг асосий мақсади, бамисоли психологик тўсиқдек - ҳар қандай босқинчиларни тўхтатиб қўйиш, ортга чекинишга ундаш ва уруш олдини олиш бўлган. Бундан ташқари, девор аскарларни ғадир-будур ер бўйлаб тезкор жанговар ҳолга келтиришга имкон берган. Унинг баландлиги қарийб 30 фут (9,14 метр) баландликда ва 10 футдан (3 метр) кенгликда, замонавий технологиялардан фойдаланиб сувнинг йўналишини тўғирлайдиган дренаж каналларига гишт ишлаб чиқаришда ҳар вақт энг катта муҳандислик маҳоратларидан бири хисобланган.\nДевор агар душман яқинлашиб қолаётган бўлса, аскарларга ёрдам чақира олиш, тўғри сигнал кўрсатиш ва мунтазам равишда қўшинларни жойлаштира олишга имкон берган. Шу мақсадда улар кундузи тутун, кечалари ёнғин сигналлари ва бошқалари душманни пойлаш минораларидан фойдаланишган. Ушбу тизим орқали хабарлашиш - тезкорлик билан катта масофаларга ҳам хабар етказишда қўл келган. Кузатувчилар минораси Буюк деворнинг бир текис узунлиги бўйлаб қурилган.\nМиноралар, шунингдек, харбий қисмнинг ухлаши ва қўшимча ҳимояни таъминлаш мумкин бўлган жой, ҳар қандай қўшин ва миноралар ҳақида огоҳлантирувчи девор рўпарасидаги миноралар маёғига эга бўлган. Улар яна, омборхона ва камоқхона ерлари ёки қўшимча аскарларни уруш нуқтасига тез олиб борадиган таъминот маркази ҳам хисобланган. Дарвозалар - кириш ва чиқишдан фойдаланишни назорат қилиш учун жойлаштирилган.\nДевор Хитойга бир неча юз йиллар давомида хизмат қилди, фақатгина 1644 йилда Император Хитой генералининг севгилисини жория қилиб олганидан кейин, Манчуга киришга рухсат бериш учун эшикларни очганида бир маротаба бузилди. Бу эса ХХ асрга қадар Хитойни бошқарган Қирол Династи билан бор бўлган сулолани ўзгартиришга олиб келди.\nБугунги кунда Девор бир қатор жойларда, энг машҳурлари эса Пекиндан ташриф буюриладиган Бадалинг ва Мутианю шаҳарларида бўлиши мумкин. Мутианюъда деворга кириш фаникулёр орқали амалга оширилади. Бадалинг эса кишининг жисмоний қобилиятига қараб, икки йўлдан бирини танлашни таъминлайди, яъни, тик ва саёз.\nТахминан 500 йил олдин қурилган ушбу бўлимлар сўнгги бир неча ўн йилликлар мобайнида Хитой ҳукумати томонидан кенг кўламли таъмирлаш ишларини бошдан кечирди ва туризм саноатининг катта тармоғи бўлди. Бугунги кунда "Буюк девор" - бутун жаҳон меросига айланди, шу сабабли, Хитой ўзининг мероси ва сайёҳлик мазмуни сифатида унинг аҳамиятини тушунади ва сақлаб қолишни таъминлайди.


Тирноқ этга қараб ўсса...\nТирноқлар билан боғлиқ хасталиклар ичида энг кўп учрайдигани — онихокриптоз (тирноқ пластинкасининг эт ичига ўсиши) ҳисобланади. Ўсган тирноқ терини шикастлаши натижасида юмшоқ тўқималарда яллиғланиш кузатилади. Кейинчалик қизариш, бармоқ шиши ҳамда сезиларли оғриқ билан давом этади. Энг ёмони, онихокриптозга нисбатан бепарво бўлинса, яллиғланиш зўрайиб, тирноқ атрофидаги терида йиринг пайдо бўлиши мумкин.\nКасаллик сабаблари нималардан иборат?\nАсосан, тирноқни нотўғри олиш ва сифатсиз педикюр бу хасталикка сабаб бўлади. Айниқса, у тор учли, катта ва кичик оёқ кийимлар кийишдан келиб чиқади. Шунингдек, наслдан-наслга ўтадиган мойиллик, оёқ бармоқлари шаклининг ўзгариши (орттирилган ёки туғма маймоқлик, яссиоёқлик), замбуруғли оёқ касалликлари, бармоқларнинг шикастланиши, бармоқ атрофида турли яралар пайдо бўлиши, оёқда қон айланишининг бузилиши ҳам касалликка замин яратади.\nТирноқ этга қараб ўса бошлаганида ихчам пойабзални кенгроғига алмаштириш ва имкон қадар ялангоёқ юриш тавсия этилади. Йиринг йиғилиши ва яллиғланиш авжига чиқмасдан уй шароитида ҳам эҳтиёт чораларини кўриш мумкин. Бунда оёқни қайноқ сувда ванна қилиб, эт ҳамда тирноқ юмшаганидан сўнг педикюр қилиш фойда беради.\nТери яллиғланиб, йиринг ҳосил қилган бўлса, аввало, у яхшилаб тозаланади. Инфекцияга қарши турли маз ва лаклар тавсия этилади. Тирноқнинг ёнлари эҳтиёткорлик билан олиниб, йиринг кетгандан сўнг махсус тамб қўйилади. У тирноқнинг яна ўз ҳолига қайтишига ёрдам беради. Ҳар ўн беш кунда тамб алмаштирилади. Жараён токи тирноқ тўғри ўсадиган бўлгунча давом этади. Бордию муолажалар фойда бермаса, тирноқ этга қараб ўсишда, тери яллиғланишда давом этаверса, малакали жарроҳга мурожаат қилиш тавсия этилади.\nҚандай ҳолларда жарроҳлик амалиёти қўлланилади?\nШифокор оғриқсизлантириш усулида тирноқнинг этга қараб ўсган қисмини жарроҳлик йўли билан олиб ташлайди. Шундан сўнг теридаги шикастланиш ва юмшоқ тўқималар яллиғланиши оз бўлса-да, камаяди. Бир неча ойдан сўнг тирноқ яна ўз шаклига қайтади.\nЭтга ўсган тирноқни даволашдаги энг самарали ва кам оғриқ берадиган усул, бу — лазер билан даволашдир. Бу усулда тирноқнинг этга ўсган қисми ҳамда ўсадиган қирралари лазер нури билан куйдирилади. Тирноқни олиш билан бирга, яллиғланиш ўчоғи ҳам бартараф этилади. Бу муолажадан сўнг тирноқнинг этга қараб ўсиши муаммосидан бутунлай қутулиш мумкин.\nСирасини айтганда, кўп касалликлар эътиборсизлик туфайли келиб чиқади. Ўз вақтида мутахассисга мурожаат қилмаслик эса уларнинг янада зўрайиб кетишига сабаб бўлади. Соғлиқ инсон учун энг катта бойлик экан, демак, унга эътиборли бўлиш, қадрлаб яшаш зарур.\nРеспублика ихтисослаштирилган дерматология ва венерология илмий-амалий тиббиёт маркази дерматологи.


Аёллар жинсий аъзоси кичиши ва ачиши - уй шароитида даволаса буладими? - DAVOLASH\nАвтор Davo На чтение 8 мин Просмотров 5.8к. Опубликовано 22.12.2019\nАёллар жинсий аъзоси кичиши ва ачиши — сабаблари, бартараф етиш усуллари, даволаш\nАёлларнинг жинсий аъзоси кичиши\nАёлнинг жинсий аъзоларида кичишиш ва ачиш чақирадиган енг кўп учрайдиган сабаблар\nЖинсий лаблар кичиши ва ачиши: даволаш\nҲаётнинг маълум бир даври учун характерли бўлган микроорганизмлар нормал нисбати сақланиб турар екан, аёл интим зоналарида дискомфорт сезилмайди. Бу мувозанат бузилганидан сўнг, аёл жинсий аъзоси кичиши, дискомфорти, қизариши, қуруқлиги, ачиши ва ҳоказо шикоятлар пайдо бўла бошлайди. Бу қуруқлик, қичиш, ачишиш ва бошқа шу каби аломатларнинг енг кенг тарқалган, аммо ягона сабаби емас.\nЖинсий аъзонинг кичиши дискомфорт туғдиради, нормал жинсий ҳаётга тўсқинлик қилади, одатий ҳаёт ҳаёт тарзини бузади. Бундан ташқари, қичиш ва ачишни келтириб чиқарган патологияда ҳам хавф ётади.\nВулванинг кичиши ва ачиши — бу касаллик емас, бу фақат маълум бузилишларнинг намоён бўлиши, патологик ўзгаришлар содир бўлгани ва унга еътибор қаратиш кераклиги ҳақидаги аёл организмининг сигналидир. Кўпгина касалликлар бундай аломатларга олиб келиши мумкин.\nJinsiy olatni uy shroyitida kottalashtirish katta qilish uchun 5 ta super mashqlar\nАчиш ва кичишиш бузилишларнинг ягона аломати бўлиши, шунингдек бошқа аломатлар билан биргаликда кузатилиши мумкин:\nАчиш ва кичишишнинг интенсивлиги йенгил шаклдан тортиб чидаб бўлмас ўта ёмон дискомфортгача бўлиши мумкин. Аломатлар доимий бўлиши ҳам мумкин, даврий равишда кузатилиши ва ҳайз ёки овуляция даври билан боғлиқ бўлиши ҳам. Ҳар қандай ҳолда, шифокорнинг маслаҳати талаб қилинади.\nТушда оёк кийим эхтиёт бўлинг нималарга этибор териш керак\nАёллар ости кичиши ва ачиши сабаблари орасида иккинчи ўринда ЖЙЙИ — жинсий йўл билан юқадиган инфекциялар туради. Уларга хламидиоз, гонорея, трихомониаз, герпес, папилломавирус инфекцияси киради. Бу инфекциялар вулванинг кичиши, ачиши, яллиғланишини келтириб чиқариши мумкин. Самарали даволаш касалликнинг сабабчиси ва шахсий кўрсатмалар ҳисобга олинган ҳолда белгиланиши керак. Бундай ҳолларда кўпинча антибиотиклар билан даволаш талаб етилади.\nЖинсий лаблар кичиши ва ачиши тор, қисадиган ички кийим, стринглар кийиш, доимий равишда кундалик прокладкалар ишлатиш туфайли чақирилган бўлиши мумкин, чунки бунинг наижасида патоген организмларнинг ривожланиши учун қулай муҳит яратилади.\nБундай ҳолда, вулва кичиши, ачиши ва бошқа аломатларни даволаш уларга сабаб бўлган асосий патологияни бартараф етишга, шунингдек нормал вагинал екосистемани сақлаб қолишга қаратилади.\nИнтим жойларнинг нотўғри гигиенаси ҳам ноқулайлик, кичишиш ва ачишиш пайдо бўлишига олиб келади, терининг қизариши, тошма тошиши кузатилиши мумкин. Нормал вагинал флорани сақлаб қолишда интим гигиена учун тўғри танланган воситалар ёрдам беради.\nВуланинг дискомфорти, қуруқлиги, кичиши ва ачиши сабаби аёл ва қизларда жинсий йетилиш, ҳомиладорлик, ҳайз, менопауза, стресслар натижасида ва организмдаги бошқа бузилишларда гормонал фоннинг ўзгаришлари туфайли юзага келиши мумкин. Бундай ҳолатда шифокор гормонал фонни нормаллаштириш учун препаратларни буюради. Қўшимча намлантиргич сифатида махсус ёғлар ва геллар тавсия етилади.\nКўпинча ачишиш сийдик—таносил тизимнинг яллиғланишларида (систит, сервицит, ендометрит, аднексит, метрит) учрайди. Даволаш учун комплекс текширув ўтказиш, инфекцияни аниқлаш ва тегишли препаратларни танлаш зарур.\nАёллар жинсий аъзосининг кичиши ва ачиши сабаби шунингдек психологик омилларга ҳам боғлиқ бўлиши мумкин — стресс ҳолати, жинсий алоқадан олдин қўрқув ёки ўтказилиши керак бўлган операция туфайли ташвишланиш ва ҳоказо. Бундай ҳолатда аломатларни бартараф етиш бироз мушкул саналади, психотерапия қўлланилади, седатив препаратлар белгиланади.\nГинекологга мурожаат қилмагунингизга қадар, жинсий алоқада бўлишни давом еттирсангиз, албатта презервативлардан фойдаланинг. Ёдингизда бўлсин, аломатлари жинсий лаблар кичиши ва ачиши бўлган кўплаб касалликлар юқумли саналади ва жинсий йўл билан узатилади.\nБу чоралар жинсий аъзо кичишини даволаш усули саналмайди, улар фақат ёқимсиз аломатларни бироз йенгиллаштириш ва мавжуд ҳолатни оғирлаштириб юбормасликка ёрдам беради.\nВулванинг кичишишини, ачишини даволаш гинеколог шифокор томонидан амалга оширилади. Агар керак бўлса, даволанишга бошқа мутахассислар жалб қилиниши мумкин (муаммонинг моҳиятига қараб): терапевт, невропатолог, аллерголог, дерматолог.\nАгар кичишиш психологик омиллар туфайли чақирилганлиги аниқланса, психотерапевт ҳузурида даволаниш ва седатив препаратларни қабул қилиш талаб қилинади.\n(Visited 21 117 times, 25 visits today)